Kenapa Kuasa Dunia Nak Tebuk Segenting Kra?

Segenting Kra yang juga dikenali sebagai ‘Isthmus of Kra’ terletak di wilayah Ranong, Thailand. Wilayah ini dikatakan bakal menjadi tapak perlaksanaan projek terusan yang akan menghubungkan kawasan perairan Teluk Thailand merentasi wilayah Nakhon Si Thammarat pada belah timur dan laut Andaman melalui wilayah Krabi di belah barat.

Menurut laporan, projek terusan Kra atau lebih dikenali sebagai Terusan Thailand melibatkan jarak sepanjang 135 kilometer dengan kos keseluruhan projek bernilai RM210 bilion. Projek ‘Mega Canal’ tersebut dikatakan mampu menjadi laluan alternatif kepada Selat Melaka yang merupakan antara laluan dagangan paling sibuk di dunia.

Kita boleh buat pembandingan antara projek terusan Thailand dengan dua buah terusan lain di dunia, iaitu Terusan Suez di Mesir dan Terusan Panama di Panama & Carribean. Terusan Thailand dikatakan mampu mengurangkan jarak perdagangan sehingga 1200 kilometer, setelah kapal dagang tidak lagi perlu merentasi Singapura dan Selat Melaka untuk ke Lautan Hindi.

Manakala, Terusan Suez memendekkan jarak sebanyak 10 000 kilometer dengan menghubungkan laut Mediterranean dan laut Merah tanpa perlu lagi merentasi beberapa buah lautan yang memakan masa berbulan lamanya. Terusan Panama pula mengurangkan jarak sehingga 7000 kilometer dengan menghubungkan Lautan Atlantik dan Lautan Pasifik.

Jika kita meneliti kembali beberapa rekod sejarah, projek terusan ini telah mula direncana oleh kerajaan Ayutthaya sejak dari tahun 1677 lagi iaitu pada zaman pemerintahan Raja Narai dari dinasti Prasat Thong. Walaubagaimanapun, kerajaan Ayutthaya telah digulingkan dan digantikan dengan kerajaan Siam pada tahun 1688.

Kemudiannya, idea tentang projek terusan ini kembali muncul pada tahun 1793 pada era Raja Rama I dari dinasti Chakri kerajaan Siam. Lebih dari seabad kemudian, kerajaan Siam dan Empayar British telah bersepakat untuk tidak meneruskan projek tersebut pada tahun 1897 bagi melindungi kepentingan British di Singapura melalui perjanjian.

Beberapa tahun kebelakangan ini, projek terusan Thailand kembali mendapat perhatian oleh masyarakat global khususnya Asia dan ASEAN. China dilaporkan ‘amat’ berminat dengan projek terusan Thailand. Rata-ratanya berpendapat bahawa China bakal mendapat keuntungan besar apabila laluan perdagangan dapat dipendekkan.

China juga semestinya ingin memiliki pegangan penting di dalam projek Terusan Thailand, bila mana 80% sumber minyak China bergerak melalui laluan perdagangan Selat Melaka pada setiap tahun. Dengan keadaan tegang di Laut China Selatan, sudah pasti China mahukan alternatif yang lebih selamat.

Berdasarkan perkembangan terkini, Thailand dikatakan sudah memulakan proses kajian terhadap projek jambatan darat yang merentasi kawasan sepanjang 100 kilometer. Projek ini dijangka dapat menjadi pemangkin kepada pembangunan wilayah Selatan Thailand, dengan ‘option’ tambahan seperti pembinaan jajaran jalan raya, landasan kereta api, sistem saluran paip petroleum dan gas, serta kawasan pembangunan khas industri berat dan ringan.

Menurut penganalisis politik, projek tersebut bakal memberikan impak negatif kepada ekonomi Malaysia dan Singapura. Hal ini demikian kerana, pelabuhan-pelabuhan besar seperti Pelabuhan Melaka, Pelabuhan Tanjung Pelepas dan Pelabuhan Singapura akan terjejas teruk jika selat Melaka tidak lagi menjadi laluan utama perdagangan yang menghubungkan Asia dengan Barat.

Selain dari impak ke atas prestasi ekonomi, terdapat juga kebarangkalian di dalam kerosakan hubungan diplomatik sesama komuniti ASEAN. Diharapkan agar Malaysia dapat bersedia dengan sebarang kemungkinan, khususnya bersedia untuk menyerap impak ekonomi yang bakal melanda.

Artikel dinaikkan selepas mendapat keizinan penulis artikel yang asal, Baca Fakta.


Apa Yang Kita Tahu Tentang Live-Action One Piece Di Netflix?

Pada awal tahun yang lalu, laman penstriman dalam talian Netflix mengumumkan satu berita yang mengujakan buat para penggemar siri One Piece, iaitu mereka bakal mengeluarkan adaptasi aksi-langsung bagi karya magnum opus Eiichiro Oda itu di bawah penghasilan Tomorrow Studios, studio sama yang sedang mengusahakan adaptasi Cowboy Bebop di Netflix.

Sejak membuat penampilan pertama dalam majalah mingguan Shonen Jump pada 22 Julai 1997, siri One Piece telah pun mengeluarkan sebanyak 994 bab dan sebagaimana yang umum maklum, perjalanannya masih lagi panjang. One Piece juga mengungguli carta sebagai manga paling laris sepanjang masa, mendahului Dragon Ball, Golgo 13, dan Naruto dengan lebih 462 juta naskhah telah terjual di seluruh dunia. Ini juga menjadikan One Piece sebagai salah sebuah francais fiksyen yang mempunyai pendapatan kasar tertinggi dengan jumlah penghasilan daripada manga, filem, permainan video dan pelbagai medium lain mencecah lebih $21 billion.

Penceritaan One Piece mengambil latar tempat di sebuah dunia yang sedang mengalami ‘Zaman Keemasan Lanun’, di mana hanya lanun terunggul sahaja layak memiliki harta karun teragung, ‘One Piece’, yang ditinggalkan oleh Gol D. Roger, seorang lanun legenda yang digelar sebagai Raja Lanun.

Bertahun-tahun selepas pemergian Gold D. Roger, seorang kanak-kanak bernama Monkey D. Luffy memasang impian mahu membentuk kru lanunnya sendiri dan mencari harta karun One Piece sekaligus menempa nama sebagai Raja Lanun. Selepas termakan sebiji buah iblis, beliau dikurniakan sejenis kuasa yang membolehkan tubuhnya berfungsi seperti getah dan bersama kuasa itulah, beliau berangkat dari kampung halamannya, Kampung Foosha di East Blue dan berlayar menongkah samudera luas dalam usaha menjadi seorang Raja Lanun.

Setakat ini, ura-ura mengandaikan adaptasi aksi-langsung tersebut bakal disiarkan paling awal pada tahun hadapan. Menurut temu bual antara Syfy dan Marty Adelstein, penerbit eksekutif, pihak produksi pada awalnya dijangka dapat menyelesaikan kerja-kerja rakaman pada musim panas tahun ini. Bagaimanapun berikutan penularan pandemik COVID-19, segalanya terpaksa ditangguhkan buat sementara sebelum disambung dengan lebih giat pada hujung tahun nanti.

Menurut beliau lagi, kerja-kerja rakaman tersebut dilakukan di Cape Town, Afrika Selatan. Pada Jun yang lalu, ProductionWeekly melaporkan bahawa pembikinan adaptasi aksi-langsung One Piece yang telah pun dimulakan pada 31 Ogos dijangka bakal diselesaikan menjelang 8 Februari 2021.

Justeru berikutan berlakunya pemindaan jadual tersebut, siri yang dinantikan ini mungkin hanya akan menemui peminatnya pada hujung 2021. Musim pertama adaptasi aksi-langsung ini dipercayai bakal merangkumi kisah penyertaan Zoro, Nami, Usopp, dan Sanji ke dalam kru Lanun Topi Jerami, sambil penamatnya pula mengisahkan tentang aksi pertarungan antara Luffy dan Arlong.

Selain One Piece, Netflix juga telah dan sedang mengeluarkan adaptasi aksi-langsung bagi beberapa buah anime, seperti Cowboy Bebop, Bleach, Death Note, Mob Psycho, Full Metal Alchemist dan beberapa lagi yang lain.

TERJEMAHAN:

Jacob Robinson. (18 Jun 2020). Netflix’s Live-Action ‘One Piece’ Series: Everything We Know. What’s on Netflix. https://www.whats-on-netflix.com/news/live-action-one-piece-series-everything-we-know-06-2020/


Yakuza Menghambakan Industri Hiburan Dan Selebriti Jepun

Pada
Ogos 2011, dunia komedi dikejutkan dengan media-media yang memaparkan kepada
umum mengenai persahabatan antara pelawak popular, Shimada Shinsuke dan
Hashimoto, ketua kumpulan yakuza Kyokushin Rengo-kai di Osaka. Penyebaran
berita telah menyebabkan Shimada mengumumkan persaraannya dari dunia hiburan.

Kenapa
jika ada hubungan dengan Yakuza, hatta pelawak komedi pun terpaksa melepaskan
jawatannya? Persoalannya hanya boleh dijawab dengan salah satu kes yang juga
popular di dunia hiburan Jepun.

Rola dan kontrak perhambaan seks serta dadah

Rola
seorang model dan artis yang meningkat naik dengan jayanya. Ditambah pula
dengan kacukan Bengali-Jepun serta punyai susur galur Rusia dalam dirinya,
menjadikan ia selebriti tarento
(selebriti luar Jepun) terkenal di Jepun. Kehebatan kariernya mencerminkan
betapa inilah kejayaan yang diidam-idamkan oleh ramai artis yang sedang meniti
tangga untuk ke puncak.

Namum,
tidak semuanya baik disebalik kejayaan luar biasa ini. Majalah mingguan, Shukan
Bunshun melaporkan bahawa Rola telah dikunci dengan kontrak yang nampaknya
seperti kontrak perhambaan dengan agensinya, Libera Production. Rola juga ada
memberitahu bahawa dia ada diperas ugut, disekat kewangan dan juga penggunaan
dadah dalam kariernya. Rola juga melaporkan dalam media bahawa dia
mempersoalkan mengenai ke mana perginya
wang yang sepatutnya diterimanya menghilang termasuklah wang kebajikan
amal.

Perkara
seperti ini, iaitu agensi mengambil kesempatan terhadap wanita muda dalam dunia
hiburam adalah tidak mengejutkan. Ini kerana mereka adalah sasaran yang paling
mudah diperkotak katikkan.

Dalam
kes Rola, jika dia mahu berhenti dari agensi tersebut agak sukar kerana agensi
tersebut dari awalnya telah memegang segala aset dan maklumatnya. Bila-bila
masa sahaja maklumat buruk mengenainya boleh disebarkan serta agensi lain
diminta menyekat ia diterima masuk oleh mereka semua.

Hakikatnya,
pihak polis memang sedaya upaya menghalang operasi yakuza, namun dalam sektor
ini, ia adalah operasi polis paling gagal untuk mengawalnya.

Tugas ejen dalam Agensi Bakat di Jepun

Dunia
hiburan Jepun sekali lagi pernah digemparkan apabila wanita Jepun pertama yang
dinobatkan sebagai Miss International sejak 5 dekad yang lalu, Ikumi Yoshimatsu
mengeluarkan suatu kenyataan akhbar. Kenyataan itu menyatakan bahawa syarikat
produksi yang pernah dia tolak tawaran untuk berkhidmat itu terkait dengan yakuza
telah buat pelbagai perkara kepadanya. Ia termasuklah diganggu oleh seorang pengurus
sewaktu dia berada dalam sesi rakaman rancangan televisyen. Pihak produksi itu
juga dilaporkan memghantar pengintip ke rumahnya dan surat ugutan kepada
keluarganya.

Pendedahan
Ikumi Yoshimatsu ini telah mendapat sokongan ramai termasuk isteri Shinzo Abe,
Perdana Menteri Jepun. Apa yang mengejutkan lagi, salah seorang ketua Yakuza
yang pernah terlibat dalam kerja-kerja agensi bakat ini telah mendedahkan satu
dokumen dan temu ramah mengenai kerja-kerja kotor yang dibuat oleh penjenayah dalam
agensi seperti ini.

Satu
temu ramah telah dibuat antara media, The Daily Beast bersama Kazuo Kasaoka,
ketua kumpulan Matsurua-Gumi (Kobe). Dalam temu ramah, dia telah mendedahkan
segala tindakan ejen agensi bakat termasuklah ejen yang pernah menarik Miss
International Jepun tadi. Ejen tersebut bernama Ikuo Suho. Menurut Kasaoka,
Suho adalah “kepala besar bagi industri hiburan Jepun” ada melakukan
tiga perkara ini:

1)
Suho akan menggunakan mana-mana sahaja kumpulan yakuza untuk bantu dia
menyelesaikan masalahnya.

2)
Suho akan bekerjasama dengan pengintip, untuk mempergunakan kumpulan yakuza
atau kumpulan bersayap kanan bagi menghancurkan karier selebriti yang menentang
mereka.

3)
Kasaoka sendiri pernah terlibat menjalankan parti liar yang dipenuhi seks dan
dadah untuk syarikat produksi dan penaja.

Inilah sisi gelap industri hiburan Jepun

Industri
hiburan Jepun termasuk J-Pop sentiasa berkembang hingga semakin merapati
kehebatan industri anime. Ia menawarkan impian kepada anak muda untuk menjadi
idola. Namun, impian ini telah ditunggang oleh kumpulan jenayah termasuk yakuza
hingga terpaksa mereka menjadi hamba seks, dadah dan jenis-jenis perhambaan
yang lain.

Pihak
autoriti sudah cuba membendung perkara ini sebaik mungkin. Undang-undang anti-intipan
sudah pun dilaksanakan. Mungkin ia mampu membendung budaya pengintipan ejen
agensi bakat terhadap selebriti yang bekerja dibawahnya. Namun, undang-undang
masih terlalu lemah dan mempunyai ruang untuk dieksploitasi.

RUJUKAN:


Taipei! – La Isla Hermosa, Crown of Castile

“Long Live The King, Our Lord King Philip IV… Took Possesion Of Formosa For The Crown Of Castile!”

Tamsui merupakan sebuah kawasan di daerah New Taipei, Taiwan. Kawasan ini memang popular dengan pelancong kerana kedudukannya di tepi muara Sungai Tamsui yang melebar ke Selat Taiwan, menghadap Gunung Guanyin yang terpasak megah dan juga lokasi yang menarik untuk melihat keindahan sang mentari melabuhkan tirainya.

Namun, bagi aku yang menyintai sejarah dan budaya setempat, Tamsui memberi seribu satu pengertian tentang peranan kuasa asing, penjajahan dan juga evolusi kehidupan yang terhasil daripada episod penjajahan tersebut.

Seperti Melaka yang menjadi rebutan kuasa asing Portugis, Belanda, Aceh dan Jawa; Tamsui juga menjadi permata yang diidamkan oleh petualang asing Sepanyol dan Belanda. Taiwan ketika itu menjadi pelabuhan singgah strategik kuasa asing sebelum berjaja dengan dinasti Ming, Ming Selatan dan akhir sekali Qing di tanah besar dan juga Jepun. Belanda pada waktu itu sudah menguasai selatan Taiwan, oleh itu, amatlah penting bagi Sepanyol menguasai bahagian utara Taiwan agar wujudnya konsolidasi kuasa mereka di Laut China Selatan. Filipina pada waktu itu juga sudah berada dalam genggaman mereka. Kisah Portugis/Sepanyol menentang Belanda ini bukan sahaja terjadi di Nusantara, di Taiwan pun mereka berbalah.’

Penjajah Sepanyol menganggap Formosa (Pulau Taiwan) adalah sebahagian daripada gugusan kepulauan Filipina dan menggelar pulau ini sebagai La Isla Hermosa. Bagi mereka Taiwan adalah hak milik Crown of Castile.

Tamsui bukanlah lokasi pertama pertahanan Sepanyol di Taiwan, tetapi Chilung atau nama modennya Keelung merupakan lokasi pertahanan, petempatan dan pelabuhan pertama mereka. Kubu yang dinamakan San Salvador ini terletak di Bay of Chilung atau nama Latinnya Santìssima Trinidad (Holy Trinity).

Pulau Formosa merupakan kediaman orang asal (asli) sejak ribuan tahun dan mereka bukanlah kaum kuno yang hanya pandai memetik buah dan menjerat haiwan liar. Orang asal Formosa sudah pandai bercucuk tanam dalam skala yang besar. Malah, mereka yang hidup berpuak-puak ini sering terlibat dalam pertempuran sesama mereka dalam merebut kawasan dan isu-isu lain.

Hal ini menjadi suatu masalah kepada pendatang Sepanyol yang memerlukan sokongan orang asal untuk menjual beras dan bahan makanan lainnya. Orang asal pula melihat pendatang Sepanyol sebagai musuh dan mereka agak sukar memberi kerjasama.

Oleh sebab itu jugalah pihak Sepanyol terpaksa memberi sokongan ketenteraan kepada puak orang asal yang sanggup menjual stok makanan kepada mereka.

Pada tahun 1627, seramai 20 askar Sepanyol telah bertolak ke Tanshui (Tamsui) untuk membantu satu puak orang asal yang berperang dengan satu puak yang lain pula. Sebagai ganti mereka akan memberi stok beras kepada Sepanyol di Kubu San Salvador.

Namun, askar Sepanyol ini telah ditipu. Mereka diserang hendap dan akibatnya 8 daripada 20 askar ini mati di Tanshui. Sebagai tindak balas, pihak Sepanyol menghantar sebuah kapal untuk menyerang puak orang asli ini. Melihat kedatangan Sepanyol, mereka melarikan diri dan meninggalakan stok beras yang cukup untuk dimuatkan ke dalam 50 buah kapal.

Tanshui merupakan kawasan yang amat strategik, di sebelah kanan Sungai Tamsui yang melebar ke Selat Taiwan ada tanah tinggi yang amat sesuai dijadikan kubu pertahanan. Di situlah askar Sepanyol membina kubu yang diperbuat daripada kayu dan ia dinamakan sebagai Kubu San Domingo.

Pentadbiran Formosa masih lagi di bawah gabenor Filipina. Don Sebastian Hurtado de Concuera yang menjadi gabenor Filipina pada tahum 1635 pernah meminta Raja Philip IV untuk melepaskan Formosa dan hanya menumpukan hal dagangan di Manila sahaja. Tanpa menunggu jawapan daripada raja Sepanyol, beliau telah mengarahkan agar Kubu San Domingo ditinggalkan dan semua kepentingan Sepanyol di Chilung dikembalikan ke Manila, hanya 200 orang askar sahaja yang ditinggalkan di Kubu San Salvador.

Keputusan de Concuera tidak dipersetujui oleh 4 orang kanan beliau yang merasakan Missionary Kristian di Formosa bakal terdedah kepada ancaman. Ini membuktikan bukan sahaja hal perdagangan yang menjadi agenda utama penjajah Sepanyol di Asia, malah penyebaran agama Kristian itu sama penting juga. Sepanjang kuasa Sepanyol berada di Formosa, mubaligh Kristian Dominican mendominasi usaha penyebaran agama Kristian lebih daripada Belanda.

Berita pengunduran Sepanyol daripada Tamsui dan Chilung sampai ke telinga Belanda yang berkubu di Tainan. Pada Ogos 1641, tahun jatuhnya Portugis di Melaka, Belanda bergerak menuju Kubu San Domingo dan Kubu San Salvador.

Berserta dengan 209 askar Belanda dan ratusan orang asal, mereka mengelilingi kubu San Salvador tetapi tidak menyerangnya. Mereka tidak menyerang kubu ini tetapi mereka telah membakar Kimaurri, sebuah kawasan yang pernah dirampas Sepanyol daripada tangan orang asal.

Kubu San Salvador akhirnya jatuh ke tangan Belanda pada tahun 1642. Kali ini Belanda datang dengan jumlah kapal, dan tentera yang lebih ramai. Tentera Sepanyol yang berjumlah kecil dan tidak cukup makan akhirnya menyerah diri. Maka, berakhirlah kependudukan Sepanyol di bumi Formosa.

Kubu San Domingo di Tamsui telah dihancurkan dan di atas tapak yang sama Belanda telah membina kubu yang dinamakan Fort San Antonio.

Apa yang tersirat dalam ceritera ini? Tahun 1640-an bukanlah tahun-tahun yang ‘memberangsangkan’ untuk House of Habsburg Sepanyol. Portuguese Restoration War di Portugal melemahkan sokongan dan kuasa Portugis di India dan Melaka. Pada masa yang sama Sepanyol juga sedang menghadapai Peperangan 30 Tahun di Eropah. Belanda dan Inggeris pula semakin menguasai jalan laut; dan ekonomi mereka yang kian berkembang menyukarkan konsolidasi kuasa Sepanyol di Asia dan juga benua Amerika.

Rujukan dan bacaan lanjut;

1. Security And Warfare On The China Coast: The Taiwan Question In Seventeenth Century, Yong- tsu Wong

2. Political Spectacle And Colonial Rule: The Landdag On Dutch Taiwan, 1629 – 1648, Tonio Andrade

3. The Rise and Fall of the Spanish and Dutch Colonies on Taiwan, 1624-1662, Tonio Andrade


Soal Tanah 999 Tahun Yang Dituntut Oleh Nga Kor Ming

Masa Srikandi cerita pasal kes DAP Perak nak bagi status freehold pada Kampung Baru (majoriti Cina) dan tukar status ke leasehold kepada Kampung Tersusun (majoriti Melayu) sekitar 2008 yang lalu, ada orang kata (dari negeri lain) saya buat cerita dongeng.

Dia kata saya nak menakut-nakutkan orang Melayu kepada DAP. Hairan saya, apa yang nak sembah sangat DAP ni? Dia tak kena batang hidung sendiri dan duduk di negeri yang berat majoritinya Melayu memang anggap cerita tu dongeng. Tapi, kita hidup era internet, kalau google isu ni pun boleh tau.

Rupa-rupanya isu tanah ini berlarutan sampai hari ini. Masih lagi bising pasal ‘999 tahun’ la bla..bla… Kalau dah MB Peja bersuara macam ni, maknanya ada tekanan lagi dari DAP lebih-lebih lagi memang dalam ceramah diorang sebelum PRU hari tu nak buat balik benda ni. Sebab tu sultan Perak tak berkenan dengan profesor Melayu DAP tu jadi menteri besar (MB) walau DAP dominan kerusi parlimen dan negeri di dalam kerajaan baru ni. Parti BERSATU ni menang satu kerusi je yeop!

Mana tak berbulu DAP bila sultan tak berkenan walaupun dah plan lama dah nak pergunakan Melayu Islam (konsep ‘Melayu khianat Melayu’) untuk jadi hamba suruhan mereka sejak DAP hadapi masalah dengan undang-undang tubuh negeri Perak yang syaratkan hanya orang Melayu beragama Islam sahaja layak jadi MB.

Itu gunanya raja-raja Melayu. Kalau tak, dah lama orang kita Perak bertanah leasehold manakala orang lain dapat freehold, dah macam undang-undang Zionis pulak dibuatnye. Kalau tak sultan campurtangan dan undang-undang tak kuat, dah lama yeop dan yong kat negeri Perak ni dapat menteri besar dari spesis DAP yang kononnya cekap, kompeten lebih pandai dari orang kita tapi macam mana titik perpuluhan pun boleh silap. Ini bukan main hafal sifir 12, ini libat angka juta-juta biliyun-biliyun!

Sikit-sikit deme nak ambik tanah. Yang pelik bin ajaib kes 2008 tu, kenapa hanya tanah Kampung Baru yang 80% orang Cina dapat hakmilik kekal manakala Kampung Tersusun dapat hakmilik sementara saja, malah ada kes kampung Melayu yang memang hakmilik kekal dipaksa tukar ke hakmilik sementara. Ape ke he? Kenapa DAP buat kezaliman begini pada orang Melayu, pada umat Islam? Serupa macam Zionis. Semua taktik penjajahan begini Srikandi dah ulas dalam buku-buku Srikandi seperti Rentaka Sekalian Bijasura dan Kursani Segenap Bimasakti.

Kome oghang Peghak pikio ler benda ni masak-masak. Beri sokongan pada MB Peja kita ni supaya kekal tegas pendiriannya dalam isu ni. Dia ni sedang ditekan sekarang. Amat-amat DASYAT. Sedangkan Ketua Srikandi PKR, Siti Aishah kena ugut dulu suruh tarik diri dalam pencalonan Speaker DUN, kome ingat? Kena tekan, kena ugut sampai terkeluo status luahan hati, lepas tu tup..tup status tu hilang! Kome ingat lagi? Gugel la kalau tak tahu.

Trust me, kalau MB Peja berjaya ditekan, disogok atau apa-apalah, maka dia akan jadi macam Siti Aishah PKR tu. Raja Cukong dan askar-askarnya akan pergi lebih jauh dari ini, jadi persiapkanlah diri. Jangan jadi tengin.

Wahai yeop, yong dan orang-orang Melayu semua. Apa beza 99 tahun dengan 999 tahun? Antara 99 tahun dan 999 tahun mana lebih lama? Spesis yang duduk atas tanah hakmilik 99 tahun dengan spesis yang duduk atas tanah hakmilik 999 tahun mana akan merempat dulu?

Macam mana Kampung Baru yang majoriti kaum Cina boleh dijanjikan 999 tahun hakmilik manakala Kampung Melayu, Kampung Tradisi dan Kampung Tersusun diberikan HANYA 99 tahun hakmilik?

Bagaimana undang-undang Zionis begini boleh terfikir nak diwujudkan? Nak tanya kome semua ni, adakah ini yang dinamakan KESAMARATAAN dan KEADILAN dalam konsep Malaysian Malaysia?

” Kerajaan Pakatan Harapan komited untuk memastikan semua tanah rizab Melayu yang diambil untuk tujuan pembangunan akan digantikan memandangkan jumlah semasa keseluruhannya masih belum mencukupi untuk memenuhi Wasiat Raja-Raja Melayu yang menetapkan ia mestilah tidak kurang daripada 50 peratus.”

Ketika ini jumlah keseluruhan tanah rizab Melayu di negeri Perak ialah 970,000 hektar dan jumlah itu baru meliputi 46 peratus daripada keseluruhan keluasan negeri Perak iaitu 2.1005 juta hektar.”

(Menteri Besar Perak, Ahmad Faizal Azumu 13 Ogos 2018)

Bagaimana MB Peja nak capai matlamat tanah rizab Melayu ni kalau Raja Cukong dah mintak tanah janji bulan bintang? Belum masuk tanah-tanah yang Raja Cukong dah beli dah rasuah sebab kuasa wang dia. Berapa banyak tanah yang Raja Cukong nak? Satu negeri?

Benda ni sangat jelas, SANGAT JELAS dan seperti yang Srikandi dah bagitau banyak kali, secara praktikalnya, orang lain berjuang untuk kepentingan kaum mereka sendiri. Mana ada Malaysian Malaysia, ini semua bullshit.

Kesamarataan itu hanya valid bagi mereka sekiranya hak-hak kamu ditindas dan diberi pada mereka. Itu konsepnya yang sebenar. Kalau kamu masih nak membela orang zalim yang bakal menindas kamu, pergila kerat anu kamu beri pada anjing.

Sekiranya Menteri Besar Perak, Ahmad Faizal Azumu, TEWAS DALAM ISU INI, trust me... mereka akan pergi lebih jauh dan lebih jauh. DAP dan anjing-anjingnya pada masa ini sedang menekan Peja dengan DASYATNYA untuk meluluskan kezaliman yang tak masuk akal ini. Hanya tunggu masa saja untuk menentukan nasib kome semua ni serupa benar dengan nasib orang Palestin atau tidak.

Imagine this...kalau Peja kita ni ditekan diugut mungkin beliau boleh bertahan lagi…tapi kalau diberi RM20 juta? Atau diberi gula-gula berupa pangkat jawatan macam kes Siti Aishah PKR bagaimana? Kamu semua boleh beri sokongan moral dan semangat yang amat-amat PADU kepada beliau untuk TETAP kekal pendirian dan tidak tunduk kepada kerakusan cukong-cukong ini semua. Kita kena sama-sama tularkan isu ini. Tunjukkan orang Melayu dari apa-apa parti pun, kalau berkaitan dengan isu Melayu, kita harus bersatu! Kalau mereka boleh bersatu dalam soal bangsa mereka, kenapa tidak orang Melayu?

SHARE artikel ini dan bagitau sanak saudara orang kampung semua tentang kezaliman yang bakal dicengkam ke atas negeri mereka.


Kekasih Untuk Disewa Di Jepun

Bagi
sesetengah daripada kita, kita terlalu sibuk dengan kehidupan seharian sehingga
kadangkala terlupa mahukan seseorang yang kita cintai dalam kehidupan. Situasi
ini membuatkan kita kadang-kadang merasa kesunyian dan mahukan peneman yang
sekurang-kurangnya memahami siapa diri kita. Di Jepun, mana-mana lelaki atau
wanita yang berhadapan dengan situasi ini melakukan satu perkara yang
mengejutkan iaitu menyewa kekasih. Ya, ini bukan komedi fiksyen taraf Hantu Kak
Limah atau Abang Long Fadil tetapi realiti yang berlaku di Jepun hari ini.

Bagi yang masih belum boleh mempercayai perkara ini, boleh rujuk video di bawah: https://www.youtube.com/watch?v=dLBNO33bMX0

Video
yang anda baru saja lihat tadi ialah pengalaman seorang lelaki bernama Max yang
keluar bersama seorang kekasih sewa bernama Shihomi atau panggilan manja
Shiho-chan yang dirakam oleh saluran YouTube, Asian Boss. Semasa ditemubual
dalam sesi temu janji itu, Shihomi mendedahkan syarikat tempat dia bekerja
mengenakan kos sewaan 6,000 yen (RM 230.05) sejam untuk sewa minimum dua jam.
Ini bermakna sekiranya anda mahu menyewa seorang teman wanita, kosnya boleh
mencecah 12,000 yen (RM 460.10). Bagi penyewa kali pertama, tiada kos dikenakan
bagi pemilihan teman wanita. Tetapi jika hendak memilih yang lain selepas
keluar buat kali pertama, maka penyewa dikenakan kos tambahan 2,000 yen (RM
76.68).

Menurut
Shiho, kekasih sewa sepertinya mendapat upah separuh daripada sewa yang
dikenakan dan menerima pelanggan dari pelbagai latar belakang termasuk yang
berumur pertengahan 20-an. Dia yang sudah bekerja dalam bidang ini selama enam
bulan turut menceritakan kebanyakan pelanggan ialah lelaki yang tidak pernah
mempunyai teman wanita atau keluar bertemu janji dan terlalu sibuk dengan
urusan kerja mereka. Dan selalunya lelaki yang menyewa khidmatnya ialah lelaki
pertengahan umur dan sudah bersara.

Tetapi
jangan mengada-ada dengan menyangka kekasih sewa seperti Shiho ini boleh didekati
macam orang biasa. Syarikat-syarikat yang mengadakan khidmat sewaan ini ada
beberapa peraturan yang perlu dipatuhi pelanggan seperti:

–
syarikat tidak akan menyewa kekasih kepada pelanggan yang mempunyai isu dadah
atau rumah kotor.

–
klien tidak dibenarkan berhubung secara terus dengan kekasih sewa.

–
tidak dibenarkan mengadakan hubungan seksual atau melakukan perkara-perkara
yang boleh menaikkan nafsu.

–
tidak dibenarkan memasang mikrofon atau kamera tersembunyi semasa bertemu janji
dengan kekasih sewa.

–
kekasih sewa tidak dibenarkan menerima tips dan hadiah-hadiah yang mahal.

Jadi,
mengapa syarikat-syarikat ini amat tegas dalam soal sebegini? Ini bagi
mengelakkan kekasih sewa seperti Shiho ini dilabel sebagai pekerja sektor
dewasa atau fuzoku. Fuzoku merujuk kepada pelbagai jenis pekerjaan sektor
dewasa dari pelayan bar hinggalah penari tiang dan pelacur. Selain itu, ini
membolehkan semua bentuk hubungan antara kekasih sewa dengan pelanggan masih
lagi bersifat profesional, selamat dan mesra. Ini kerana tidak semua yang
menyewa orang seperti Shiho untuk hubungan bersifat singkat, ada juga yang
berbuat demikian untuk menghilangkan rasa sunyi. Dan dalam sesetengah kes,
mereka juga membantu hikikomori (individu yang berkurung dalam rumah) untuk
keluar dan melihat dunia yang serba indah.

‘Semua orang boleh disewa’

Tetapi
khidmat sewaan ini tidak terpakai kepada kekasih sewa saja. Tahukah anda, ada
sebuah syarikat yang menawarkan khidmat sewaan keluarga seperti dipaparkan
dalam satu video yang menampilkan pengacara dan pelawak terkenal Conan O’Brien.
Masih kata ini satu pembohongan? Boleh rujuk video di bawah:

Walaupun
video sebegini bersifat jenaka, hakikatnya ia menjadi antara industri penting
di Jepun lebih-lebih lagi dalam menangani isu bilangan warga emas yang semakin
meningkat di Jepun. Dan bagi salah seorang pemain industri, ia juga merupakan
satu peluang untuk mengubah stigma masyarakat terhadap kelompok pertengahan
umur di Jepun. Ini didedahkan oleh pengasas Ossan Rental, Takanobu Nishimoto
yang mengasaskan syarikat tersebut pada tahun 2012. Sebelum terlibat dengan
Ossan Rental, Nishimoto bekerja sebagai koordinator fesyen untuk individu dan pusat
beli-belah terkenal serta menjadi pengajar di sekolah-sekolah vokasional dan
universiti-universiti.

Satu
hari, beliau terdengar umpatan sekumpulan pelajar perempuan sebuah sekolah
tinggi berkenaan rupa lelaki pertengahan umur. Nishimoto berkata, “Pada masa
itu, saya baru sedar pandangan umum terhadap lelaki pertengahan umur sebagai
pengotor. Saya mahu melakukan sesuatu untuk memulihkan reputasi kami (lelaki
pertengahan umur) dan membuktikan bahawa kami bukan saja berguna tetapi hebat.”
Beliau kemudian mencipta satu laman sesawang dan meletakkan profil dirinya
bersama gambar dengan tawaran membantu sesiapa saja dalam pelbagai cara yang
mereka perlukan. Sejak itu, Nishimoto sudah mempunyai 3,000 klien yang
menggunakan khidmat syarikatnya.

Walaupun
dianggap sudah berjaya, beliau masih tetap menawarkan khidmat dirinya kerana
mahu memastikan keselamatan pelanggannya terjamin. Ini kerana ramai pelanggan
Nishimoto ialah wanita dan beliau mahukan mereka bukan saja selamat tetapi
dilayan dengan elok. Nak menyertai Ossan Rental bukan sesuatu yang mudah kerana
beliau bersama pasukan pengurusannya menapis mana-mana individu yang mahu
menyertai mereka termasuk sesi temuduga secara berhadapan. Jika ada calon yang
dianggap tidak layak, maka mereka akan ditolak seperti kes seorang warga emas berusia
82 tahun yang ditolak pihaknya atas alasan kesihatan.

Ketika
ini, syarikat mempunyai 78 pekerja lelaki pertengahan umur dan berada di
lokasi-lokasi sejauh Fukouka dan Aomori. Pekerja paling muda berusia 30-an
manakala pekerja paling tua pula berusia 70-an. Menurut Nishimoto, kebanyakan
orang mahu menyertai mereka kerana menganggap usahanya itu sebagai hebat dan
dapat menyumbang kembali kepada masyarakat. Salah seorang daripada pekerja
Ossan Rental ini ialah seorang pesara berusia 66 tahun bernama Hideki Nakahara.
Sebelum menyertai Ossan Rental, dia pernah berkhidmat bersama Japan Airlines
selama 34 tahun sebelum kemudiannya bekerja sebagai pembantu kanak-kanak
keperluan khas dan tutor program selepas sekolah.

Selepas
bekerja dengan Ossan Rental, Nakahara sudah berjaya mendapat lapan orang klien.
Setiap klien mempunyai masalah tersendiri dan individu seperti Nakahara cuba
menjadi pendengar yang baik. Kadang-kadang mereka perlu memenuhi peranan yang
dianggap pelik seperti tukang marah hikikomori dan penyamar pelbagai peranan
seperti saudara-mara atau kekasih gelap. Tetapi menurut Nakahara, mereka
sentiasa bersikap profesional dan cuba mengekalkan jarak antara mereka dengan
klien selepas sesi mereka selesai. Selagi mana jurang tersebut dihormati, ia
mewujudkan satu pasaran yang unik dengan kedua-dua klien dan lelaki pertengahan
umur seperti Nakahara mendapat manfaat dari semua ini.

Punca trend sewa individu

Jadi,
apa pendorong kepada kewujudan trend sebegini? Menurut Profesor Masahiro Yamada
dari Universiti Chuo, perkara sebegini bukan sesuatu yang asing bukan saja di
Jepun tetapi di beberapa negara Asia yang lain. Yamada yang dikenali kerana
memperkenalkan terma ‘parasit bujang’ kepada individu yang masih tinggal
bersama ibu bapa mereka pada tahun 90-an mendapati kebanyakan lelaki yang
berkunjung ke kelab-kelab malam dan maid cafe (sejenis restoran cosplay) hanya
mahukan perbualan bersifat kasual dan sedikit elemen godaan. Beliau berkata,
“Ramai orang sudah berkunjung ke tempat-tempat ini dan membayar untuk
mendapatkan keselesaan atau keintiman. Justeru, idea menyewa orang ini dilihat
tidak menimbulkan sebarang masalah pun.”

Tetapi
trend sebegini turut dipengaruhi oleh stigma rakyat Jepun dalam banyak isu
daripada jangkaan yang melampau hinggalah stigma berkenaan perkara-perkara
tertentu. Contohnya bagi golongan bujang yang sentiasa didesak oleh keluarga
untuk berkahwin dan mendapatkan anak. Bagi mengelakkan mereka sentiasa dileter
oleh ibu bapa atau saudara-mara, mereka menemukan keluarga dengan kekasih sewa.
Dan dalam sesetengah kes, sesetengah mengambil pendekatan radikal dengan
mengadakan majlis perkahwinan palsu dengan kos sebanyak dua juta yen (RM
76,684).

Namun,
ini tidak segila peminta maaf sewa. Ya, saya sebut sekali lagi: peminta maaf
sewa. Individu ini akan memohon maaf bagi pihak yang bersalah tanpa pengetahuan
pihak majikan. Dan kadangkala ini berlarutan sehingga membabitkan penyamar yang
menyamar sebagai pengerusi syarikat! Ada pula yang menyamar sebagai kekasih gelap
suami atau isteri dan memohon maaf kepada pihak berkenaan dengan harapan dapat
memulihkan semula hubungan. Tetapi situasi sebegini boleh bertukar menjadi
tegang dalam sekelip mata.

Wujudkah trend sewa individu di
Malaysia?

Trend
sebegini sudah wujud di Malaysia. Ya, jika anda terjatuh dari kerusi,
jawapannya memang ya. Sudah wujud satu syarikat bernama Rent A Friend yang
menawarkan khidmat rakan dengan kos RM37 sejam. Walaupun ia bertaraf
antarabangsa, sudah ramai warga Malaysia yang mendaftar dengan portal ini.
Ianya memang mengejutkan tetapi melihat kepada jangkaan melampau sesetengah
orang terutama saudara-mara lagi-lagi semasa perayaan seperti sambutan
Aidilfitri, tidak hairanlah mengapa ada yang sanggup berpaling kepada taktik
sewa sebegini termasuk sewa kereta mahal hanya semata-mata nak memuaskan
jangkaan sebegini.

Mungkin
di sinilah kita harusnya mengambil pengajaran daripada situasi sewa individu di
Jepun ini. Jangkaan melampau sebegini bukan saja menyusahkan ramai orang malah
mendorong orang mengambil jalan singkat hanya semata-mata nak menunjukkan diri
sudah berjaya. Biarlah orang nak mengata itu ini begitu begini. Sebab kita kena
ingat, perkara-perkara bersifat material ini kadang-kadang tidak menjamin
kebahagiaan yang dikatakan. Bahkan, ia boleh bikin kita tidak tidur lena pada
waktu malam. Bahagia itu merupakan kurniaan-Nya yang terindah dan hanya diberi
kepada hamba-hamba-Nya yang bersyukur.

RUJUKAN:

1.
van der List, Bobbie. (2018). The Women You Can Rent as Your BFF. Vice.com. https://www.vice.com/en_us/article/43b9bw/the-women-you-can-rent-as-your-bff

2.
Ito, Masami. (2018). Life for rent: Exploring the mysterious world of human
rental services in Japan. The Japan Times. https://www.japantimes.co.jp/life/2018/04/07/lifestyle/life-rent-exploring-mysterious-world-human-rental-services-japan/

3.
Zainal, MK. (2019). In Japan, You Can Rent A Fake Family, Fake Boyfriends, Even
Fake Weddings. Stories.Travel360.com. https://stories.travel360.com/in-japan-you-can-rent-a-fake-family-fake-boyfriends-even-fake-weddings/

4.
McGee, Oona. (2019). Renting a girlfriend in Japan: Relationship goals or just
plain awkward? Japan Today. https://japantoday.com/category/features/lifestyle/renting-a-girlfriend-in-japan-relationship-goals-or-just-plain-awkward

5.
Simonitch, Steven. (2012). A Website in Japan Lets You Rent a Boyfriend For
$364. Gizmodo. https://gizmodo.com/a-website-in-japan-lets-you-rent-a-boyfriend-for-364-5966230


Betul Ke Kejatuhan Uthmaniyah Kerana Vaksin?

Sabar dulu kalau nak gelak. Gelak lah pada perenggan akhir nanti.

“Dalam sains, orang yang berjaya meyakinkan dunia akan menerima kredit sebagai penemu idea, bukan orang yang pertama menemui suatu idea.”

Begitulah juga dengan penemuan kaedah mencegah wabak cacar, memandangkan pengetahuan orang timur lebih maju dalam bidang perubatan pada suatu ketika dan mendominasi bidang sains yang selama berabad-abad, Empayar Uthmaniyah telah menjadi lokasi yang merekodkan penemuan vaksin untuk cacar air lebih awal sebelum barat.

Sayangnya tak ada nama tokoh penemu yang spesifik pada waktu itu. Ada sumber yang mengatakan penemuan berlaku selepas beberapa pertukaran budaya dan pengetahuan antara para pedagang Turki dan Circassia.

Dan apabila orang Eropah menemui teknologi ini yang diamalkan di kalangan penduduk Istanbul, mereka kemudian membawa formulanya pulang ke Eropah, menambah baik keberkesanannya, menurunkan harganya, lalu mendapat kemenangan sebagai penemu terawal. Situasi sebegini memang biasa berlaku, orang kata inilah hukum dunia sains.

Vaksin moden yang kita semua sedang guna hari ini bagaimanapun adalah hasil penyelidikan selama 20 tahun oleh doktor Britain yang idealis, Edward Jenner.

Dia mendapati bahawa penyakit cowpox (cacar lembu) yang berupa sebagai lepuh atau gelembung bendalir yang terbentuk pada ambing lembu (yang dekat tetek tu) tapi hilang dalam waktu yang singkat memberikan ketahanan tertentu pada tubuh manusia.

Berdasarkan idea ini, dia beri suntikan pada kanak-kanak dengan nanah yang diambil dari kulit wanita yang dijangkiti cacar. Dengan vaksin yang dibuat dari virus cacar yang dia peroleh pada tahun 1796, Jenner menjadikan seseorang yang sihat akan mengalami sakit-sakit yang ringan macam demam, kemudian baru lah tubuh orang itu akan jadi imun terhadap virus cacar.

Sejak itulah Edward Jenner secara umum dikenali di seluruh dunia kerana sumbangannya yang inovatif terhadap kaedah moden imunisasi dan pencegahan penyakit cacar.

Hasil kerja Jenner dah dianggap secara meluas sebagai asas permulaan imunologi walaupun pada hakikatnya dia bukanlah pihak yang terawal membuktikan bahawa jangkitan cacar tertentu memberi kekebalan spesifik kepada cacar air dan dia bukan individu yang pertama yang mencuba kaedah inokulasi cacar untuk tujuan sama.

Jauh beberapa dekad sebelum penemuan oleh Edward Jenner iaitu pada tahun 1715, seorang wanita bangsawan Inggeris bernama Mary Wortley Montagu dijangkit penyakit cacar, dia hanya mengalami kerosakan pada wajah secara kekal, tapi dia kehilangan adik kandungnya akibat penyakit yang sama tak lama kemudian.

Apabila suaminya dilantik sebagai duta besar ke Empayar Uthmaniyah beberapa tahun lepas tu, Lady Mary mendapati sebenarnya ada penawar yang lebih pantas dan berkesan untuk mencegah penyakit yang pernah membuat dia menderita sebelum tu.

Dalam surat yang dia kirim kepada seorang kenalan, dia mulakan dengan ayat, “Aku akan memberitahu kau hal yang akan buat kau ingin tinggal di Istanbul,”.

Montagu beritahu kawan dia yang negara Uthmaniyah mencegah kontraksi cacar dengan kaedah variolasi iaitu kaedah inokulasi (membina imuniti secara artifisial terhadap penyakit berjangkit) yang pertama kali digunakan untuk imunisasi individu dan melawan cacar (Variola).

Berita ini sepantas kilat tersebar menjadi berita sensasi sebab pada waktu itu juga ada ratusan ribu orang m.ati setiap tahun di Eropah akibat dijangkiti cacar.
Lady Mary mula mengarahkan pakar bedah di kedutaan untuk menjalankan proses inokulasi terhadap anak dia yang masih kecil, beberapa tahun lepas tu dia balik ke London.

Beberapa tahun kemudian dia lakukan beberapa cubaan melalui doktor yang sama dan apabila hasilnya berjaya, teknik imunisasi yang bermula di Empayar Uthmaniyah mendapat sambutan yang besar dan tersebar meluas.

Pendek kata, Lady Montagu menggunakan kesakitan yang pernah dia hadapi, kepintaran akal fikirannya dalam bertindak segera dan jiwa patriotik sebagai bonus untuk membawa formula itu dari Uthmaniyah ke Barat.

Oleh kerana kekurangan infrastruktur, kakitangan perubatan, masalah kewangan, ketidakstabilan politik, kecurigaan dan penolakan terhadap usaha pembaharuan di kalangan rakyat Uthmaniyah terutamanya orang Islam, aspirasi empayar tersebut untuk mencapai vaksinasi sejagat tak jadi kenyataan apabila Uthmaniyah menghadapi kejatuhan pada awal tahun 1920-an – terutama di seluruh Anatolia luar bandar.

Kemajuan dalam institusi, pendidikan, dan perundangan yang ditinggalkan Uthmaniyah, bagaimanapun, secara kolektif telah menyediakan landasan untuk Republik Turki dan agenda kesihatan awamnya.

Memandangkan promosi berterusan yang diusahakan kerajaan Republik Turki dalam memodenkan Turki di samping inisiatif bersama pembangunan negara, sejarah dan jasa-jasa Empayar Uthmaniyah yang menyediakan resepi awal formula vaksin ini kadang-kadang terabai dan akhirnya dilupakan begitu saja, bila kebenaran didedahkan, Uthmaniyah dituduh sebagai kerajaan yang dikawal Freemason pula.

Pengalaman Uthmaniyah dalam usaha kajian vaksinasi tak terhad kepada penyakit cacar semata-mata. Pada tahun 1885 semasa Sultan Abdülhamid II dapat tahu yang Louis Pasteur dah jumpa penawar untuk penyakit rabies (orang panggil penyakit anjing gila) yang berleluasa pada abad ke-19, baginda terus hantar sekumpulan saintis ke

Paris untuk dapatkan latihan tentang ilmu vaksinasi rabies, baginda juga berkenan mengurniakan anugerah kepada Pasteur. Selepas kumpulan ini kembali ke tanah air pada tahun 1887, mereka menubuhkan Institut Rawatan Rabies. Semua ini adalah hasil dari usaha peralihan dan pertukaran teknologi pada waktu itu.

Warisan ini masih terus dilestarikan pada tahun-tahun awal selepas memasuki era republik dan semua kepentingan yang ditumpukan untuk kajian vaksin terus dikekalkan.

Institut Hygiene yang ditubuhkan pada tahun 1928 tak sekadar terhad untuk keperluan inokulasi dalam negara Turki saja tapi Turki pernah hantar bekalan vaksin ke China semasa negara China dilanda wabak cholera akibat perang sana sini.

Institut ini kemudian akan hasilkan hampir 20 jenis vaksin menjelang tahun 1940-an, termasuk vaksin untuk demam berdarah dan tuberkulosis (batuk kering). Bahkan vaksin tifus yang pertama di dunia pun dibangunkan di sini.

Tapi menjelang penghujung tahun 1990-an, pengeluaran vaksin dihentikan di Institut Hygiene atau di Turki secara keseluruhannya. Kalau nak tahu apa punca di sebalik terhentinya pengeluaran vaksin di Turki, kita akan jumpa senarai panjang pelbagai versi cerita berkenaan hal tersebut, dari pengemaskinian teknologi, hingga lah ke skandal vaksin yang tercemar kerana palam peti sejuk tertarik sendiri akibat kecuaian semasa kakitangan tengah cuti pada hari raya.

Kisah-kisah ini diperbesarkan hingga jadi mitos sebab agak susah nak fikir, macam mana ilmu yang dag dikhaskan oleh negara mereka selama berabad-abad boleh diperlakukan sebegitu cuai.

Tapi sampai sekarang bermacam versi penjelasan dah muncul melibatkan kisah kesilapan teknikal ini. Apa yang pasti kesilapan itu telah menyebabkan Turki berhenti menghasilkan vaksin hampir tiga dekad lamanya, dan dekad 1990-an digelar sebagai “zaman kemerosotan” Turki kerana kemunduran mengejut ini.

Pada bulan Disember 1979, hasil dari kejayaan penyelidikan dan kempen vaksin sepanjang abad ke-19 dan ke-20, para saintis mengisytiharkan era penyakit cacar dah berakhir sepenuhnya.

Kempen vaksinasi besar-besaran sangat berjaya hingga cacar menjadi satu-satunya penyakit yang berjaya dihapuskan sepenuhnya dalam sejarah manusia. Pendek kata, manusia hampir menyebabkan keturunan virus pupus, hampir tak meninggalkan sebarang ruang untuk virus terus aktif.

Pertubuhan Kesihatan Sedunia (WHO) dah keluarkan vaksin cacar dari senarai vaksin wajib. Bermakna, dah tak ada manusia yang lahir lepas tahun 1980 akan kebal terhadap virus vaccinia (VACV) atau virus variola (VARV) yang mencetuskan wabak ini.

Sebab itu lah virus cacar ditakrifkan sebagai berpotensi menjadi senjata biologi paling kuat di dunia dan lebih berbahaya daripada perang nuklear. Malangnya kita berhadapan dengan penyakit yang lebih besar akibat tangan manusia sendiri, lagi malang nasib kita bila zaman Covid-19 ini kita terpaksa menghadapi kerenah para pentaksub teori konspirasi.

Kita selalu dengar ada pihak mendakwa yang vaksin adalah agenda Yahudi atau Freemason kononnya. Apabila kita lampirkan fakta tentang penemuan vaksin berlaku di Empayar Uthmaniyah, mereka memfitnah Uthmaniyah sebagai kekhalifahan yang dikawal oleh Freemason pula.

Tuan-tuan, sama ada vaksin ini dimulakan oleh Freemason ke Yahudi ke Islam ke kafir ke, jika ia bukan sesuatu yang baik, ia tak akan mungkin tersebar secara meluas dan dapat sambutan baik selama berabad lamanya. Dan apa yang pasti ia tetap ditemui di Empayar Uthmaniyah.

Dan jika nak berhujah yang Uthmaniyah itu adalah kerajaan yang dikawal oleh Freemason, berhujahlah dengan cerdik sikit. Bukan dengan buat kenyataan yang “Tahun 1600-an Uthmaniyah hasilkan vaksin, tahun 1920-an Uthmaniyah jatuh kerana vaksin!”. Ada gap lebih 300 tahun di mana Uthmaniyah menghasilkan vaksin lebih awal. Kenapa perlu 300 tahun baru Uthmaniyah jatuh selepas menjadi antara pelopor awal sistem vaksin?

Betul, meraikan pendapat berbeza tu cara yang matang. Tapi pendapat yang jelas bodoh patut diraikan ke? Tak rasa bodoh ke cakap macam tu? Tahun 1600-an Freemason pun tak wujud lagi lah.

Aku rasa ini lagi bodoh dari dakwaan yang mengatakan Mustafa Kemal Ataturk punca utama kejatuhan Uthmaniyah dan mayatnya tak diterima bumi, lagi janggal bila ada orang siap meraikan kenyataan tersebut dengan “wah, terima kasih berkongsi ilmu”.

“Kami orang Yunani dan Turki membuat sepuluh perkara, tapi kami catatkan satu perkara saja. Kami bukan seperti orang Jerman yang membuat satu perkara dan terus mencatatnya.”

Ini ialah penjelasan seorang doktor Greece mengapa Jenner yang mendapat nama, bukan Uthmaniyah dalam penciptaan vaksin cacar.

Usaha yang dilakukan oleh Edward Jenner melayakkan dirinya mendapat tempat dalam sejarah perubatan, tapi berapa ramai antara kita yang tahu tentang orang-orang yang berjasa di sepanjang jalan terawal yang menyumbang kepada penemuan ini?

Kita sendiri tak tahu siapakah namanya rakyat Uthmaniyah yang memulakan kaedah mencegah penyakit cacar terawal sebelum ditambah baik oleh Eropah, jadi, macam mana kita tahu mereka ini Freemason atau Yahudi?

Dan kalau Uthmaniyah itu Freemason, sepatutnya mereka tak jatuhlah kerana vaksin kan? Dan kenapa Sultan Abdülhamid II pernah mengharamkan lodge Freemason pada tahun 1876 iaitu sebaik saja baginda menaiki takhta menggantikan abangnya Sultan Murad V?”

Oh ya aku tak akan sorok fakta tentang Sultan Murad V yang merupakan satu-satunya sultan Uthmaniyah yang menyertai Freemason tapi akhirnya jadi gila. Baca baik-baik, SATU-SATUNYA. Jangankan Uthmaniyah yang konservatif, Mustafa Kemal Ataturk yang kepala sekular Turki itu pun menolak Freemason. Siap dia jadi sasaran b.unu.h oleh bekas-bekas menteri dia yang menyertai gerakan Masonry.

Lain kali jangan klaim kutip fakta dari sumber kalau sumber kau tu datang dari blogspot.

Fun Fact: Di barat, istilah “vaccine” sebenarnya berasal dari perkataan latin “vacca,” jika diterjemahkan akan membawa maksud “lembu.” Sama lah macam golongan yang menolak dan membuat pelbagai spekulasi lembu terhadap vaksin.


Saintis China Menghasilkan Haiwan Hibrid Monyet-Babi

1. Eksperimen tersebut dijalankan sebagai satu ikhtiar menghasilkan organ menggunakan haiwan. Yang mana babi itu dilihat sebagai calon atau hos sesuai untuk organ tersebut “dibesarkan”.

2. Mengapa gunakan haiwan untuk menghasilkan organ? Ini kerana jumlah penderma organ itu kurang berbanding jumlah pesakit yang memerlukan organ. Oleh itu, haiwan ternakan seperti babi (yang banyak jumlahnya) dipilih sebagai perumah atau dalam bahasa kasarnya “kilang” menghasilkan organ.

2. Mekanisme sebalik eksprimen.

Pluripotent Stem Cells (PCS) diketahui bertindak sebagai “pemain utama” dalam pembentukan organ. Oleh itu, dengan “memperkenalkan” Primate (Monyet) Pluripotent Stem Cells ke dalam embrio babi melalui prosedur IVF (In Vitro Fertilization), membuatkan babi tersebut mempunyai organ yang terdiri daripada sel-sel monyet.

3. Mengapa monyet? Primate Embryonic Pluripotent Stem Cells, diketahui mirip mekanismenya dengan Human Embryonic Pluripotent Stem Cells (hPSC). Oleh itu, dengan melihat bagaimana sel stem primat ini berfungsi, memberikan serba sedikit maklumat kepada saintis bagaimana sel stem itu bertindak di dalam badan perumah (babi)

4. Dapatan daripada kajian tersebut bagaimanapun tidak menggalakkan. Oleh kerana 2 daripada 10 ekor babi hibrid monyet yang berjaya dihasilkan tersebut, hanya mempunyai jumlah sel monyet yang tidak signifikan (kurang daripada yang diharapkan). Selain daripada hakikat bahawa, babi itu hanya berjaya hidup untuk beberapa hari sahaja sebelum ia mati.Mungkinkah, pada masa hadapan, haiwan seperti babi itu bakal menjadi “kilang” penghasilan organ untuk manusia?

RUJUKAN:

Fu, R., Yu, D., Ren, J. et al. “Domesticated Cynomolgus Monkey Embryonic Stem Cells Allow the Generation of Neonatal Interspecies Chimeric Pigs”. Protein Cell (2019).


Heyreddin Barbarossa: Penjulang Uthmaniyyah Yang Ditakuti Musuh

Hayreddin Barbarossa merupakan salah seorang pahlawan laut paling masyhur pada zamannya. Bersama dua orang abangnya, iaitu Ishak dan Aruj, mereka menakluki kota Aljir (Algiers) yang terletak di Afrika Utara dan kemudian menyerahkannya kepada Uthmaniyah bagi melindungi rantau itu dari s3r4ngan Sepanyol.

Walau bagaimanapun, tindakan tersebut tidak menghalang Sepanyol dari terus melakukan gempvran ke atas Tlemcen pada tahun 1518. Kota ini terletak berhampiran Aljir yang ditadbir oleh Hayreddin dan adik-beradiknya.

Pengepungan tersebut mengorb4nkan ny4w4 Ishak dan Aruj, justeru Hayreddin mewarisi kedudukan Aruj sebagai pemerintah Aljir dan menumpahkan khidmat untuk Empayar Uthmaniyah. Pada era pasca-Aruj inilah Hayreddin meneruskan petualangannya di laut dan menempa nama sebagai salah seorang laksamana termasyhur dunia.

LATAR BELAKANG HAYREDDIN BARBAROSSA

Hayreddin Barbarossa pada asalnya dikenali dengan nama Khizr atau Khidr dan beliau dilahirkan di Pulau Lesbos, Greek, sekitar tahun 1478. Hayreddin mempunyai tiga orang abang. Namun menjelang tahun 1518, kesemua adik-beradiknya sudah pun men1ngg4l dunia dek terk0rb4n dalam pertempvran.

Selepas Aruj gugvr di Tlemcen, Hayreddin bukan hanya mengambil-alih kedudukan Aruj sebagai pemerintah Aljir. Akan tetapi, beliau turut mewarisi nama timangan yang dipegang oleh adik-beradiknya dalam kalangan masyarakat Eropah, iaitu Barbarossa (merujuk kepada janggutnya yang berwarna merah).

Perihal nama Hayreddin, ia boleh dimengertikan sebagai ‘kebaikan agama’ dan nama tersebut merupakan gelaran hormat yang dikurniakan oleh sultan Uthmaniyah, Sulaiman al-Qanuni kepada beliau.

PETUALANGAN AWAL HAYREDDIN

Sekitar pertengahan tahun 1518, Sepanyol menaklvki Tlemcen. Namun berbekalkan t3nt3ra bantuan yang dihantar oleh Uthmaniyah, Hayreddin berupaya merebut semula kota itu pada penghujung tahun sama.

Pada tahun berikutnya pula, gabungan t3nt3ra Sepanyol-Itali datang menggempvr Aljir namun berjaya ditangkis dengan jaya oleh Hayreddin. Dalam tahun sama itu jugalah beliau menuntut bela atas pemergian adik-beradiknya dengan meny3r4ng Provence, Perancis. Pada tahun 1520, Sultan Selim I m4ngk4t dan digantikan oleh puteranya, Sulaiman al-Qanuni.

Sebagai ganjaran ke atas khidmat yang dicurahkan oleh armadanya, Hayreddin memohon kepada Sultan Sulaiman agar melanjutkan naungan perlindungan Uthmaniyah ke atas Afrika Utara, khususnya dari s3r4ngan Kristian-Sepanyol. Permohonan tersebut diperkenan dan armada Hayreddin sekali lagi bebas berpetualangan di pantai Perancis dan Sepanyol.

Seterusnya pada tahun 1522, Hayreddin menyertai kempen penaklvkan Rhodes dengan menghantar kapal-kapalnya di bawah kepimpinan Kurtoglu, salah seorang panglimanya. Rhodes merupakan kvbu kuat bagi Kesatria St. John, iaitu l4nun-l4nun Kristian yang sering mengganggu dan menj4r4h kapal-kapal Uthmaniyah di Mediterranean barat. Justeru dalam erti kata lain, menewaskan mereka adalah seumpama mencabut dvri yang melvkakan batang tubuh Uthmaniyah.

KONFLIK DENGAN EROPAH

Petualangan Hayreddin berlanjutan masa demi masa dan beliau terus menimpakan kesusahan buat orang Eropah. Oleh kerana itu, pada tahun 1530, Charles V si maharaja Rom Suci mengambil keputusan untuk meminta bantuan seorang laksamana Genoa yang handal, bernama Andrea Doria.

Pertembungan pertama antara Hayreddin dan Doria berlaku pada tahun 1531. Pert3mpvran tersebut menyaksikan Hayredidn berjaya menundukkan Doria yang mengetuai armada Sepanyol-Genoa berkekuatan 40 buah geliung. Kemenangan ini meraihkan Hayreddin penghormatan langsung daripada Sultan Uthmaniyah.

Semasa Sulaiman al-Qanuni sedang mengetuai kempen ketent3r4an ke Habsburg, Austria, pada tahun berikutnya, Doria mengambil kesempatan untuk menaklvk beberapa buah kota Uthmaniyah di pantai Yunani.

Walaupun Uthmaniyah berhasil merebut semula kota-kota tersebut, peristiwa ini membuatkan sultan menyedari betapa pentingnya bagi beliau untuk mempunyai sebuah armada yang gagah demi melindungi kepentingan empayarnya di Mediterranean, khususnya dari gangguan p4hlaw4n-p4hla4wan laut Eropah yang handal seperti Genoa dan Venetia. Rentetan itu, Hayreddin pun dipanggil menghadap sultan di istana Konstantinopel dan dilantik sebagai laksamana Uthmaniyah.

PERTEMPVRAN PREVEZA 1538

Hayreddin tidak menghampakan sultannya dan beliau terus melakukan s3r4ngan ke atas Kristian-Eropah. Kehandalannya sebagai seorang laksamana sekali lagi terbukti pada tahun 1538.

Pada tahun itu, Liga Suci dibentuk oleh Paus Paul II dan kekuatan t3nt3ranya yang datang dari Negeri-Negeri Paus, Empayar Sepanyol, Kesatria Malta, dan Republik Genoa dan Venice secara keseluruhan  dipimpin sekali lagi oleh Andrea Doria.

Pert3mpVran Preveza yang berlangsung pada 28 September 1538 berakhir dengan kemenangan berada di pihak Hayreddin sekaligus menjamin dominasi Uthmaniyah di Mediterranean timur sehinggalah empayar itu kalah dalam Pert3mpvran Lepanto 1571.

Hayreddin terus mencurahkan khidmat bakti kepada Empayar Uthmaniyah dengan penuh kesetiaan. Semasa Charles V cuba merasuah beliau dengan niat supaya beliau berpaling tadah, Hayreddin tanpa ragu-ragu menolak tawaran itu secara mentah-mentah.

PEMERGIAN HAYREDDIN BARBAROSSA

S3r4ngan-s3r4ngan yang beliau lakukan ke atas kota-kota di pesisir pantai juga pada akhirnya membuahkan hasil. Misalnya, Genoa menyerah diri dan memilih untuk membayar ufti kepada Uthmaniyah agar tidak lagi menjadi m4ngs4 s3r4ngan Hayreddin.

Pada suatu tempoh, Uthmaniyah menjalinkan persekutuan dengan Perancis dan makanya, Hayreddin pun melindungi sempadan selatan Perancis dari s3r4ngan Sepanyol.

Memasuki tahun 1544, perjanjian damai antara Uthmaniyah dan Sepanyol akhirnya dimeterai. Tahun berikutnya, Hayreddin bersara dan pulang ke kediamannya yang terletak di pantai utara Bosforus.

Putera beliau dilantik sebagai pentadbir Aljir dan beliau pula meluangkan sisa hidupnya dengan mengusahakan memoir dirinya sendiri. Pada tahun 1546, laksamana tersohor itu menghembuskan nafasnya yang terakhir dan dikebvmikan di Selat Bosforus sebelah Eropah.

RUJUKAN:

Wu Mingren. (17 Januari 2016). Hayreddin Barbarossa: Causing a Ruckus as the Notorious Pirate Redbeard. Ancient Origins. https://www.ancient-origins.net/history-famous-people/hayreddin-barbarossa-causing-ruckus-notorious-pirate-redbeard-005191


Beza Nasionalis China Dan Komunis China

Hari ini ialah ulang tahun ke-70 penubuhan Republik Rakyat China (People’s Republic of China – PRC) atau Zhonghua Renmin Gongheguo (中华人民共和国). Dah 70 tahun China menjadi sebuah negara “komunis” (aku letak ” ” sebab China tak panggil diri sebagai negara komunis, sebaliknya negara “sosialis”. Menurut ideologi Marxisme-Leninisme, negara akan terhapus apabila masyarakat memasuki fasa komunis, iaitu masyarakat tanpa kelas).

Andai kata PRC tak ditubuhkan, maka China akan terus dikenali sebagai Republik China (Republic of China – ROC) atau Zhonghua Minguo (中華民國) sehingga hari ini. Ibu negara China kemungkinan besar masih terletak di Nanking (Nanjing). Dan China akan kekal guna bendera “Blue Sky, White Sun, Red Earth” (青天白日滿地紅) yang kelihatan macam bendera Myanmar lama.

ROC ditubuhkan pada 1912 selepas orang Han bangkit menggulingkan monarki Manchu (Dinasti Qing) yang memerintah China sejak tahun 1644, sekali gus menamatkan sistem maharaja yang berlangsung selama 2,132 tahun dalam sejarah China. Parti pemerintah ROC ialah Parti Nasionalis atau Kuomintang yang diasaskan oleh Sun Yat-Sen. Selepas Sun meninggal dunia pada 1925, perang saudara meletus antara Kuomintang di bawah pimpinan Chiang Kai-shek dan Parti Komunis yang dipimpin oleh Mao Tse-tung (Mao Zedong).

Semasa pencerobohan Jepun ke atas China (1937-1945), Kuomintang dan Komunis bergencat senjata seketika untuk melawan Jepun. Baru Chiang dan Mao boleh senyum-senyum mengambil gambar bersama. Selepas Jepun menyerah kalah pada 1945, mereka pun sambung balik berperang. Kali ini, Komunis berjaya menawan seluruh tanah besar (mainland) China dan mengisytiharkan penubuhan PRC di Peking (Beijing) pada 1 Oktober 1949. Chiang membawa saki-baki Kuomintang lari ke Taiwan, dan meneruskan pemerintahan ROC di Taipei.

Disebabkan Komunis belum memiliki tentera laut yang mantap waktu tu, jadi mereka tak dapat nak menyeberangi laut untuk menangkap Chiang dan menawan Taiwan. Chiang pulak bercita-cita untuk menjadikan Taiwan sebagai base bagi dia “menawan semula” tanah besar. Maka wujudlah dua kerajaan yang masing-masing klaim diri sebagai kerajaan China yang sah. Mao menganggap Taiwan sebagai kubu ROC terakhir yang mesti “dibebaskan”, manakala Chiang menganggap PRC sebagai rejim haram yang harus ditewaskan.

Itulah asal usul “One-China Principle”. Orang luar yang tak faham sejarah China susah nak faham apa rasionalnya. Orang Melayu OK je berpecah kepada Malaysia, Singapura dan Brunei. Orang Arab lagilah, 18 negara (kalau tak ambil kira Sudan, Mauritania, Somalia, Djibouti, Comoros yang juga merupakan ahli Liga Arab). Tapi bagi Chiang dan Mao, hanya boleh ada satu China. Kalau nak mengiktiraf ROC, tak boleh mengiktiraf PRC. Kalau nak iktiraf PRC, tak boleh iktiraf ROC.

Dan itu juga menjadi sebab Taiwan klaim Laut China Selatan. Orang yang tak faham sejarah ini akan ingat apesal Taiwan pun nak menyibuk. Sebenarnya, Taiwan klaim atas kapasiti ROC. Kedua-dua ROC dan PRC menganggap Laut China Selatan tu wilayah mereka.

Pada mula-mula, ROC diiktiraf oleh lebih banyak negara berbanding PRC. ROC merupakan kerajaan China semasa penubuhan PBB pada tahun 1945, jadi ia masih memegang kerusi negara ahli tetap Majlis Keselamatan PBB yang mempunyai kuasa veto. Disebabkan PRC ialah komunis dan sekutu Soviet Union, jadi ROC turut disokong oleh US yang mengamalkan dasar anti-komunis.

Pada tahun 1971, majoriti negara-negara PBB membuat keputusan untuk menggantikan ROC dengan PRC. Atas prinsip One-China, PBB terpaksa menendang keluar ROC. Maka satu per satu negara mula memutuskan hubungan diplomatik dengan ROC dan menjalin hubungan diplomatik dengan PRC, termasuk Malaysia yang berbuat demikian pada tahun 1974 (Malaysia tak iktiraf kedua-dua PRC atau ROC sebelum 1974). Malah US pun meninggalkan ROC pada tahun 1979 dengan menjalin hubungan diplomatik dengan PRC.

Hari ini, hanya ada 15 negara sahaja (14 negara PBB + Vatican) yang mempunyai hubungan diplomatik dengan ROC, berbanding 180 negara (177 negara PBB + Cook Islands + Niue) yang PRC ada. Jauh lebih kesian daripada Palestin. Sekurang-kurangnya Palestin diiktiraf oleh 138 daripada 193 negara ahli PBB.

Dan disebabkan prinsip One-China juga, ROC dilarang untuk mengguna nama “China” dalam mana-mana pertubuhan antarabangsa. Kalau ROC nak menyertai mana-mana pertubuhan antarabangsa seperti Pertubuhan Kerjasama Ekonomi Asia Pasifik (APEC), Pertubuhan Perdagangan Dunia (WTO) atau Sukan Olimpik, kena pakai nama “Chinese Taipei”.

Chiang meninggal dunia pada 1975, Mao meninggal dunia pada 1976. Walaupun mereka dah pergi, tapi prinsip One-China ni masih bertahan, cuma ROC-Kuomintang tidak lagi menaruh harapan terhadap “menawan semula” tanah besar China. Menjelang 1990-an, Kuomintang menamatkan konfrontasi terhadap PRC dan mula menimbang untuk menyatukan PRC-ROC secara aman.

Tapi pada masa ini juga, muncul gerakan Kemerdekaan Taiwan yang dipelopori oleh Democratic Progressive Party (DPP). DPP diasaskan sebagai parti yang menentang pemerintahan Kuomintang di Taiwan yang agak autokratik, jadi mereka menolak One-China yang dibawa oleh Kuomintang, tapi pada masa yang sama pun tak mahu “Two-Chinas”. Sebaliknya, mereka menekankan identiti Taiwan yang berbeza daripada identiti China.

Dalam naratif sejarah DPP, Taiwan dan China mempunyai pengalaman sejarah yang berbeza. Walaupun penduduk Cina Taiwan adalah keturunan orang China, tapi hanya sehingga tahun 1683, baru Taiwan diletakkan di bawah kawalan politik rejim tanah besar China (Dinasti Qing). Dan dari 1895 hingga 1945, Taiwan dijajah oleh Jepun. Hanya selepas 1945, baru ROC-Kuomintang mengambil alih Taiwan.

Jadi golongan pro-merdeka ni argue tak ada apa “historical connection” pun antara Taiwan dan ROC, maka orang Taiwan tak perlu jadi mangsa politik antara ROC and PRC. Biar orang Taiwan menentukan nasibnya sendiri. Yang menariknya, DPP juga ada kecenderungan “pandang ke Selatan”, melihat Taiwan sebagai sebahagian daripada dunia Austronesia, bukan China.

Pada tahun 2000, DPP berjaya menamatkan pemerintahan Kuomintang di Taiwan sejak 1949. Hubungan PRC-ROC pun mula jadi tegang. Selepas menjadi pembangkang dari tahun 2008-2015, DPP sekali lagi kembali memerintah pada tahun 2016 dengan Tsai Ing-Wen sebagai Presiden. Kecenderungan kemerdekaan itu jadi semakin jelas. Kerajaan Tsai mencadangkan usul penamaan semula pasukan Olimpik “Chinese Taipei” sebagai “Taiwan” bagi tujuan Olimpik 2020. Namun usul itu ditolak oleh 55% pengundi dalam referendum November 2018.

Jadi, bukan saja PRC pantang nama ROC, malah nama “Taiwan” pun PRC tak suka kerana itu akan menyemarakkan identiti Taiwan yang akhirnya akan memisahkan Taiwan daripada China. Kalau nak letak Taiwan, kena letak “Taiwan, Province of China”. Tapi itu dah terlalu bodek PRC, nanti kawan kat Taiwan terasa pulak. Jadi “Chinese Taipei” adalah paling selamat dan neutral.

Jadi sekarang korang dah boleh faham sensitiviti nama “Taiwan” dan kenapa kita tak boleh panggil ia sebagai “negara”. Lagi-lagi tahun depan Malaysia akan menganjurkan persidangan APEC di mana “Chinese Taipei” juga merupakan salah satu ahli. Media tempatan kena peka pasal benda ni agar tidak timbul isu nanti.

OK, aku sebenarnya belum pun menerangkan apa rasionalnya “One-China” ni. Tengoklah kalau besok aku ada mood aku sambung cerita.


Shuriken: Bintang Maut Yang Berterbangan

Shuriken bermaksud ‘bilah bersembunyi di tapak tangan’ merupakan senjata tradisional Jepun yang cukup terkenal sebagai senjata lontar & terbang. Sebenarnya ia juga digunakan untuk menghiris & menikam. Ia merupakan senjata segenggam yang dimainkan seperti kerambit Melayu dalam tempur jarak dekat. Nama shuriken diimplementasikan terhadap semua senjata tajam bersaiz segenggam tangan atau lebih kecil.

Shuriken ditempa bukan bertujuan untuk membunuh, ia lebih kepada senjata mencederakan atau senjata alih-tumpuan. Target serangan shuriken : mata, muka, leher, tangan & bahagian yang terdedah.

Lemparan shuriken yang senyap, pantas & terus hilang membuatkan mangsa menyangka serangan datang daripada pemangsa yang halimunan.

Terdapat tiga jenis shuriken : bou-shuriken (batang), hira-shuriken (leper) & shaken / kurumaken (bulat)

Terdapat seberapa catatan menceritakan bahawa terdapat shuriken yang dibubuh racun. Tercatat juga bahawa ada pengguna mencelup shuriken pada tanah malah najis haiwan yang menyebabkan kecederaan hasil serangan shuriken terkena jangkitan tetanus yang tidak dapat diubati, disebabkan oleh bacterium Clostridium tetani.


Hereditary: Misteri Kultus Dan Pemujaan Saka

Gara-gara perjanjian syaitan, satu keluarga sengsara. Boleh jadi satu keluarga menderita angkara seorang manusia. Lebih menyakitkan bila orang itu ialah ahli keluarga sendiri. Bagaimana rasanya terperangkap dalam sihir? Filem ini merakamkan pengalaman angker di dalam keluarga pengamal cult. Unik berbanding cerita seram lain, Hereditary menggarap pergolakan jiwa dan penderitaan hidup bila seorang anak mewarisi perjanjian syaitan daripada ibunya.

Hereditary berasal daripada perkataan Heirs, iaitu waris.

Sinopsis. (Spoiler alert!)

Cerita bermula dengan kematian Allen, ibu kepada Anne. Ramai muka-muka yang tidak dikenalnya hadir pada pengebumian. Ini menyimpan rahsia bahawa ibu Anne bukan calang-calang. Audien dapat menyingkap siapakah wanita ini melalui eulogy dalam ucapan Anne. “Ibu sering bersendirian, tak banyak bercakap, ada ritual sendiri, ada kelompok sendiri.”

Anne mempunyai dua anak; Peter dan Charlie. Kedua-duanya mengalami trauma dan tampak depresi pada ekspresi muka. Peter mempunyai social anxiety. Charlie bagaikan bisu, tidak riang seperti kanak-kanak lain.

Anak perempuan Anne, Charlie pernah berkata; “nenek tak suka saya jadi perempuan, nenek lagi suka saya jadi lelaki.” Dialog ini bukan biasa-biasa. Ia melampirkan hasrat Allen yang terpendam, tidak tercapai.

Misteri semakin memuncak dengan kematian Charlie.

Kemalangannya tragik. Mati secara tiba-tiba bila kepalanya putus terlanggar tiang. Bayangkan, jasad tertinggal di kereta sedang kepala tertanggal di jalan. Peter terpaku. Tidak dapat berfikir apa-apa. Tidak seperti kebanyakan filem seram lain yang wataknya akan cuba menyelamatkan mangsa, cerita ini menunjukkan sikap manusia yang trauma bila berhadapan situasi tragis. Bayangkan, insan tersayang direntap sekelip mata. Mati akibat kelalaian sendiri. Seolah-olah tangan sendiri yang berlumuran darang orang tersayang.

Ulasan
Hereditary membawa situasi mengerikan ketika rasa bersalah dan kesedihan bergandingan: perasaan bersalah seolah-olah kamu tidak cukup bersedih, atau rasa bersalah seolah-olah kamu mungkin bertanggung jawab atas tragedi yang terjadi.

Filem ini tidak menjanjikan adegan terkejut-terkejut. Ianya sarat dengan dilema.

Tiada karakter yang annoying. Tiada watak yang anda harapkan patut mati lebih awal. Semua figur di dalamnya ditampilkan fragile, lemah bila berhadapan kehilangan. Seperti itulah kehidupan, manusia lemah bila menghadapi ujian hidup jika tiada pegangan yang kuat. Bertimpa lagi bila ajaran khurafat menguasai keluarga. Situasi dan respon yang realistik bila berhadapan konflik menjadikan fiksyen ini terasa real.

Cerita ini akhirnya membuka igauan, bahawa boleh jadi apa yang menghantui selama ini bukan kebetulan. Ada rahsia besar yang tidak diceritakan. Ada kisah silam yang menghantui peristiwa sekarang. Boleh jadi seseorang itu mewarisi perjanjian syaitan yang diikat oleh nenek moyangnya. Justeru sengsara disebabkan sesuatu yang tidak pun dia inginkan.

Anne bukanlah seteruk yang kita sangka. Jika anda ingat semula. Dalam berkias, Anne mengatakan selama ini ia cuba melindungi Peter daripada sesuatu. Anne mahu melindungi keluarganya. Sampaikan Anne mahu menggugurkan anaknya Peter. Anne tidak mahu melahirkan anak lelaki. Kerana dia tahu, anaknya akan dipergunakan oleh ibunya Alle sebagai korban syaitan. Yang tersurat, Anne nampak gagal mengawal diri. Yang tersirat, Anne sedang melawan permainan syaitan yang dimulakan oleh ibunya.

Bayangkan, sebuah keluarga yang menanggung beban daripada dosa nenek moyang. Di pihak Anne, ia dipaksa hidup dengan misteri pemujaan ibunya. Anne mengalami gangguan mental dan depresi. Manakan tidak, abangnya sendiri membunuh diri mungkin kerana enggan menjadi hos King Paimon. Anaknya pula menjadi mangsa. Tanpa dia sedar, dia menyakiti orang-orang yang dia sayang. Bayangkan pula Peter dan Charlie, di waktu kecil ibunya pernah menyimbah tar, hampir-hampir membakar mereka dengan api. Keluarga ini penuh kekeliruan. Satu-satunya ahli keluarga yang waras ialah Steve. Walau seteruk mana pun situasi, dia tidak hilang kawalan. Lihatlah kesabarannya ketika Anne bertekak dengan Peter. Dia menjadi air yang mendamaikan kebakaran. Sayang sekali dia terbakar bila Anne cuba memusnahkan buku tulis Charlie.

Tiada happy ending.

Akhirnya roh syaitan Paimon masuk ke tubuh Peter. Boleh jadi beginilah ritual sihir. Mempergunakan apa sahaja peluang yang ada untuk kepentingan hawa nafsu. Tak kisah Alex hilang kewarasan mental, asalkan syaitan Paimon dapat dipuja ke jiwa Peter

Jikalau anda mengelamun lebih panjang, anda dapat membayangkan segenerasi lagi keturunan akan mengalami nasib penderitaan yang sama. Trauma yang sama. Tragedi bakal berulang kembali.

Cult masih ada. Syaitan Paimon masih ada. Menghantui keluarga demi keluarga.

Selamat tidur malam!

Saka

Hereditary ialah fiksyen tentang sebuah keluarga yang menderita akibat cult neneknya, Allen. Anne mati putus kepala, Steve mati terbakar dan Peter terkorban menjadi hos King Paimon, menggantikan Charlie yang kemalangan maut. Pendek kata, akibat perjanjian syaitan.

Jika di barat ada cult, di alam melayu ada saka.
Kedua-duanya ialah perjanjian syaitan.

Secara tidak langsung, filem ini dekat dengan kita. Kerana misteri yang menyelubungi Hereditary dilalui oleh beberapa kes misteri di nusantara. Bahkan lebih hebat. Jika di barat, untuk memuja ouija board memerlukan teman. Sebarang pemujaan syaitan tidak boleh bersendirian. Sedangkan di alam melayu, bangsa ini cukup kuat spiritualnya untuk memuja syaitan berseorangan. Angker di alam melayu lebih gah arkibnya.

Saka ialah sejenis makhluk halus, kemungkinannya dari golongan jin/syaitan, yang dipelihara bagi tujuan memeliharakan diri. Saka dikatakan terdapat dalam pelbagai bentuk dan rupa. Biasanya diwarisi turun-temurun oleh waris walaupun tanpa pengetahuan mereka. Ia biasanya perlu dijaga dengan dijamu acak (telur, ayam panggang, pulut kuning) sesuai menurut persetujuan tuan asalnya. Pemilik saka akan memanggil saka mereka dengan pelbagai panggilan termasuk akuan, datuk, sahabat, pendamping dan lain-lain panggilan.

Saka ini perlu diwariskan kepada orang lain sebelum tuannya mati. Sekiranya tidak, pemilik saka sukar mati atau sakanya membuat onar dengan mengganggu jiran-jiran pemilik lamanya.

Pada kebiasaannya saka ini diwarisi dikalangan keluarga pemilik asal, tetapi terdapat juga pendapat yang menyatakan bahawa saka ini boleh diwariskan kepada kepada sesiapa saja dan cara mewariskan saka pula terdiri sama ada menerusi perbuatan seperti bersalaman atau menerusi lafaz seperti: “engkaulah sahabat aku dunia dan akhirat.”

Nasihat Ustaz Sharhan Shafie,Pusat Rawatan Islam Sinar Zamdurrani,

Penurunan ilmu saka boleh berlaku secara tidak langsung apabila waris menerima barang tertentu peninggalan si mati seperti barangan kemas, keris, lembing atau tombak. Syaitan akan sentiasa memastikan setiap manusia atau orang yang mewarisinya sesat ketika sampai ajal mereka. Pada mulanya memang saka kelihatan seperti memberi pelbagai kelebihan kepada tuannya seperti melindungi diri, keluarga dan harta benda tetapi itu semua hanya tipu helah untuk menyesatkan manusia.

Pelbagai kesan buruk dan masalah akan timbul dalam jangka masa panjang di mana kemuncaknya menyebabkan manusia itu berdosa besar kerana mensyirikkan Allah SWT. Antara kesan buruk memelihara saka ialah pemiliknya menghadapi seksaan yang amat perit ketika menghadapi saat kematian kerana roh mereka sukar untuk keluar daripada jasad menyebabkan mereka terseksa ketika menemui ajal.

Situasi lebih dahsyat berlaku apabila pemilik saka sudah meninggal dunia tetapi saka yang dimilikinya masih enggan meninggalkan tuannya. Gangguan saka juga menyebabkan seseorang dilanda penyakit misteri. Justeru ahli keluarga atau sesiapa saja dilarang menerima warisan saka daripada pemilik asal.

Bagi mereka yang sudah menerima, berusahalah untuk memutuskan hubungan dengan makhluk terbabit dengan mendapatkan khidmat pengamal perubatan Islam yang menggunakan al-Quran dan sunnah sebagai kaedah rawatan. Saka adalah perjanjian yang dibuat antara nenek moyang dengan jin untuk mendapat kehebatan, kekuatan, kecantikan, perlindungan tertentu melalui perjanjian tertentu dalam tempoh yang ditentukan (tujuh keturunan).

“Saka berada dalam tubuh badan manusia sejak sekian lama hingga menjadi sebati dengan manusia. Ia berlaku sama ada seorang itu mengetahuinya ataupun tidak. “Jin berkenaan ditinggalkan nenek moyang pembawa saka apabila mereka meninggal dunia. Ketika hidupnya, mereka berkawan atau membela jin berkenaan yang dikenali dengan pelbagai nama dalam masyarakat kita seperti polong, pelesit, toyol dan sebagainya,” katanya. Beliau berkata terdapat kronologi bagaimana jin saka berpindah selepas kematian tuan punya saka berkenaan.

“Selepas nenek moyang yang membela jin terbabit meninggal dunia, jasadnya mati selepas roh keluar dari badannya. Namun Begitu, jin yang berdamping dengan nenek moyang itu tidak mati kerana umur jin bukan seperti manusia. Apabila jasad perumah saka dikebumikan, jin akan bebas seperti keadaan layang-layang yang terputus talinya. Maka ia akan berkeliaran di atas muka bumi ini untuk mencari pewaris baru,” katanya.

Ustaz Sharhan berkata kebiasaannya jin berpindah kepada anak cucu yang mengamalkan jampi tertentu yang diambil daripada si mati.
“Saka turut berpindah kepada waris seperti anak atau cucu yang menyimpan barang peninggalan si mati. Mereka berpotensi besar mewarisi saka disebabkan pernah tinggal serumah bersama si mati.

“Selain itu, golongan yang menjadi sasaran kepada saka adalah anak cucu yang cetek pengetahuan agamanya, sentiasa melakukan maksiat, meninggalkan ibadat seperti solat, mereka yang lemah fizikalnya serta memang terlalu menginginkan sangat kehebatan serta kelebihan nenek moyang mereka,” katanya. Beliau berkata memang terdapat pertalian erat antara jin dan saka kerana jin yang diwariskan itu umpama harta peninggalan.

“Terdapat hadis daripada Abu Tha’labah berkata. Rasulullah bersabda yang bermaksud: “Jin itu mempunyai tiga jenis iaitu jenis yang mempunyai sayap dan berterbangan di udara, jenis yang berbentuk ular dan anjing dan jenis yang berpindah randah. “Jenis jin ketiga itu dikelaskan jenis jin yang menjadi saka kerana mampu berpindah dari satu keturunan ke satu keturunan di bawahnya,” katanya.

Ustaz Sharhan berkata pemilik saka berkebolehan mengubati penyakit yang disebabkan oleh jin dan syaitan tetapi mereka menggunakan dengan cara meragukan. “Kebanyakan mereka berubat dengan kaedah menurun. Pembawa saka mampu mengubat tetapi dengan menggunakan jampi yang mempunyai unsur syirik.” Berbeza dengan perubatan islam yang menggunakan ruqyah ayat Quran.

“Malah jampi yang digunakan langsung tidak difahami maknanya,” katanya. Beliau berkata terdapat amalan yang mampu menghalang seseorang itu menjadi mangsa saka dengan berkat keizinan Allah SWT. “Segala bentuk gangguan jin dapat dielakkan dengan syarat kita percaya dan benar-benar yakin Allah yang menyembuhkan.

“Antaranya boleh mengamalkan zikir, membaca surah Mulk sebelum tidur, berwuduk sebelum tidur atau ketika mengadakan hubungan kelamin dengan isteri, jadikan amalan membaca surah Yaasin setiap Subuh, membaca Basmalah sebagai wirid setiap kali melakukan pekerjaan dan perdengarkan bacaan ayat ruqyah di dalam rumah,” katanya.

Terdapat beberapa gejala menandakan wujudmya saka di dalam tubuh pesakit.
Gejala waktu tidur

1. Susah tidur malam.
2. Sering terjaga pada waktu malam dalam keadaan cemas dan takut.
3. Mimpi buruk yang dikenali sebagai kabus seperti mimpi melihat sesuatu yang mengancamnya kemudian menjerit meminta pertolongan tetapi tiada siapa mendengarnya.
4. Mimpi perkara menakutkan dan menyeramkan.
5. Mimpi melihat binatang seperti kucing, anjing, unta, ular, serigala, tikus.
6. Bunyi gigi berlaga ketika tidur.
7. Ketawa, menangis dan menjerit
8. Menjerit ketika tidur.
9. Berdiri dan berjalan ketika tidur.
10. Mimpi jatuh dari tempat tinggi.
11. Mimpi berada di kawasan kotor atau di tanah perkuburan.
12. Mimpi melihat budak kecil.
13. Mimpi melihat salib atau gereja.
14. merintih dan menangis ketika tidur.

Gejala waktu jaga

1. Selalu pening kepala.
2. Lalai mengingati Allah SWT
3. Sering lesu dan malas.
4. Rasa sakit di salah satu anggota badan.
5. Sakit di belakang terutamanya tulang belakang.
6. Lenguh sendi-sendi utama.
7. Mempunyai ketumbuhan yang sukar diubati.
8. Mudah panik apabila berhadapan dengan sesuatu ujian.
9. Jiwa sentiasa lemah dan tiada motivasi untuk meneruskan hidup.
10. Mudah marah dan panas baran.
11. Emosional dan terlalu sensitif.
12. Terasa seperti terdapat sesuatu di bawah tapak kaki seperti terpijak batu atau telur.
13. Sentiasa mengantuk terutamanya dalam majlis ilmu.

“Dan mereka mengikuti apa yang dibaca oleh syaitan-syaitan pada masa kerajaan Sulaiman (dan mereka mengatakan bahwa Sulaiman itu mengerjakan sihir), padahal Sulaiman tidak kafir (tidak mengerjakan sihir). Mereka mengajarkan sihir kepada manusia dan apa yang diturunkan kepada dua orang malaikat di negeri Babil yaitu Harut dan Marut, sedang keduanya tidak mengajarkan (sesuatu) kepada seorang pun sebelum mengatakan:

“Sesungguhnya kami hanya cobaan (bagimu), sebab itu janganlah kamu kafir”. Maka mereka mempelajari dari kedua malaikat itu apa yang dengan sihir itu mereka dapat menceraikan antara seorang (suami) dengan istrinya. Dan mereka itu (ahli sihir) tidak memberi mudharat dengan sihirnya kepada seorang pun kecuali dengan izin Allah. Dan mereka mempelajari sesuatu yang memberi mudharat kepadanya dan tidak memberi manfaat. Demi, sesungguhnya mereka telah meyakini bahwa barangsiapa yang menukarkan ayat (kitab Allah) dengan sihir itu, tiadalah baginya keuntungan di Akhirat, dan amat jahatlah perbuatan mereka menjual dirinya dengan sihir, kalau mereka mengetahui.”

(QS: Al-Baqarah. 102)

Jangan sesekali bermain-main dengan syaitan.
Syaitan ialah musuh ketat. Bukan sahabat rapat.

Syarat perjanjian syaitan;
“Hari ini engkau pakai aku. Esok lusa bila engkau mati, Aku akan pakai engkau.”

7/10 bintang untuk Hereditary.


Jalan Penarikan – Laluan Dari Barat Ke Timur Semenanjung Tanah Melayu

Dalam sejarah orang Melayu, wujud satu laluan lama di kawasan pedalaman yang membolehkan mereka bergerak dari pantai barat ke pantai timur Tanah Melayu. Laluan yang dipanggil Jalan Penarikan atau Londar Siam suatu ketika dahulu sibuk dengan pelbagai aktiviti manusia. Ini kerana laluan ini menjadi saksi kepada pelbagai peristiwa bersejarah semenanjung berkenaan.

Menurut ramai sejarawan, tarikh sebenar pembinaan laluan ini masih lagi tidak diketahui. Tetapi ia dikatakan ada disebut dalam peta-peta yang dihasilkan oleh cendekiawan Yunani terkenal, Ptolemy dalam manuskripnya bertajuk Geography. Bagaimanapun, salinan awal peta beliau yang masih wujud bertarikh akhir abad ke-13. Tetapi pada salinan tersebut, jelas terbukti wujud laluan air merentasi Aurea Chersonesus (terjemahan: Semenanjung Emas), nama lain untuk Semenanjung Tanah Melayu.

Selepas kejatuhan Melaka di tangan Portugal pada tahun 1511, kerja-kerja membuat carta dan peta terus dipergiatkan oleh pelayar-pelayar Eropah. Menariknya, jika diamati satu peta abad ke-16, Jalan Penarikan turut disertakan dalam peta mereka.

Ini menunjukkan laluan tersebut amat signifikan kepada para pedagang dan menjawab rasa ingin tahu mereka mengapa Tanah Melayu digelar Semenanjung Emas untuk sekian lama. Ini turut menjelaskan mengapa Profesor Paul Wheatley menggelar Jalan Penarikan sebagai Laluan Rentas-Semenanjung dalam bukunya yang berjudul The Golden Khersonese : Studies in the Historical Geography of the Malay Peninsula before A.D. 1500.

Jadi, siapa pembina Jalan Penarikan ini? Ada yang berpandangan jalan ini diusahakan oleh pelayar-pelayar Melayu dari Acheh atau Pasai. Ini bagi memudahkan proses pengangkutan barang dagangan dari pantai barat ke pantai timur Tanah Melayu.

Begitupun, ada yang kurang bersetuju dengan pandangan ini. Sebaliknya, ada yang berpandangan jalan ini dibina oleh orang asli suku Semelai atau Proto-Melayu. Kelompok orang asli ini sudah lama menghuni kawasan hutan sepanjang sungai di Pahang dan Negeri Sembilan – sebelum kewujudan Kesultanan Melayu Melaka (KMM).

Tetapi jika ditanya penulis, penulis merasakan ia berkemungkinan dibina oleh Orang Laut. Kelompok ini yang diketahui setia dengan Raja-Raja Melayu telah wujud sejak era Empayar Srivijaya. Mereka dikatakan ‘memandu’ kapal-kapal dagang dari pelabuhan ke Jalan Penarikan sebelum kapal meneruskan perjalanan ke pantai timur. Selain berfungsi sebagai laluan dagang, ia turut berfungsi sebagai laluan logistik dan strategik untuk aktiviti keten.te.raan laut Raja-Raja Melayu ketika itu.

Merangkumi tujuh buah kawasan, laluan ini dikatakan bermula dari Sungai Muar. Dari Sungai Muar, pengguna Jalan Penarikan akan menemui satu lagi sungai iaitu Sungai Jempol. Dari situ, laluan berkenaan akan merentasi sebuah pangkalan yang terletak di Kampung Bukit Laka.

Di sinilah, perahu atau kapal dagang akan ditarik melepasi laluan darat berpaya sehinggalah tiba di satu lagi pangkalan di Sungai Serting. Dari sungai ini, mereka akan melalui dua lagi sungai iaitu Sungai Bera dan Sungai Pahang sebelum tiba di Pekan, Pahang. Selepas itu, para pedagang akan meneruskan perjalanan ke destinasi mereka seterusnya dengan merentasi Laut China Selatan.

Bagi para pedagang, penggunaan Jalan Penarikan dilihat satu tindakan yang bijak. Ini kerana ia memberi mereka akses mudah dan cepat untuk bergerak ke pantai Laut China Selatan. Tetapi paling penting, ia menjamin keselamatan mereka daripada an.ca.man la.n.un yang berleluasa di Selat Melaka, Selat Johor atau Selat Singapura.

Jalan Penarikan telah menjadi saksi konflik keten.te.raan Melaka-Siam sepanjang era KMM. Sejarah Melayu mencatatkan semasa era Sultan Muzaffar Shah, Melaka cuba dilanggar Siam sebanyak dua kali menggunakan Jalan Penarikan. Bagaimanapun, kedua-dua se.ra.ngan tersebut digagalkan oleh Tun Perak.

Selepas bergelar Bendahara, Tun Perak membantu usaha perluasan kuasa KMM semasa era Sultan Mansur Shah. Menariknya, Jalan Penarikan digunakan oleh angkatan pe.ra.ng Melaka untuk menakluk Pahang. Titah penaklukan dikeluarkan oleh Sultan Mansur berikutan Pahang ketika itu ditadbir oleh Maharaja Dewa Sura, sepupu kepada Raja Siam. Selagi mana Pahang di bawah pengaruh Siam, selagi itu kedudukan Melaka teran.c.am oleh kerajaan berkenaan.

Taktik sama turut digunakan untuk usaha penaklukan Kelantan semasa era Sultan Mahmud Shah. Dan tidak seperti apa yang digambarkan dalam filem Hang Tuah, penulis percaya laluan ini mungkin digunakan Laksamana Hang Tuah semasa melarikan Tun Teja ke Melaka. Laluan ini turut digunakan oleh besan Sultan Mahmud untuk menghantar hadiah istana bergerak kepada baginda.

Selepas kejatuhan Melaka pada 1511, Jalan Penarikan digunakan oleh rombongan Sultan Melaka untuk berundur ke Pahang. Laluan ini kemudiannya digunakan oleh pejuang-pejuang Johor dan Pahang dalam kempen membebaskan Melaka dari tangan Portugal dari sebelah darat.

Apabila Melaka jatuh ke tangan Belanda pada 1641, Jalan Penarikan semakin kerap digunakan oleh para pedagang ketika itu. Faktor cuaca tidak menentu dan an.ca.man la.n.un mendorong para pedagang dan pelayar memilih Jalan Penarikan yang menjamin laluan mudah dan selamat kepada penggunanya.

Namun begitu, aktiviti pembangunan di kawasan pinggir laut dan muara sungai mengakibatkan air sungai menjadi cetek. Akibatnya, kapal-kapal besar yang selalunya disaksikan penduduk setiap kali menggunakan Jalan Penarikan sudah tidak boleh mudik ke kawasan hulu sungai. Menjelang abad ke-18 dan abad ke-19, laluan ini semakin dilupakan berikutan kewujudan jalan raya dan kenderaan berenjin.

Walaupun dilupakan dek arus kemajuan, itu tidak bermakna sejarah Jalan Penarikan dilupakan begitu sahaja. Ini kerana pada tahun 2017, Institut Kajian Sejarah dan Patriotisme (IKSEP) menemukan kubur seorang panglima Siam yang dikebumikan sekitar 1265 di kawasan berkenaan.

Sementara di Kampung Serdang, Kuala Pilah pula, pengkaji sejarah menemui tapak surau lama yang dikatakan dibina pada abad ke-18. Ini berdasarkan penemuan blok-blok batu yang berperanan sebagai tempat mengambil wuduk dan pelantar tiang surau. Ini menunjukkan selain berperanan sebagai laluan dagang dan aktiviti keten.te.raan, ia turut berperanan menyebarluaskan ajaran Islam sekitar Tanah Melayu.

Di samping itu, laluan ini kembali menggamit perhatian selepas kemunculan semula pejuang Pahang, Mat Kilau pada Disember 1969. Mengikut keterangan beliau, Jalan Penarikan digunakan sebagai cara untuk pulang semula ke kampung halaman di Pahang selepas menjadi buruan British selepas bangkit menentang mereka pada akhir abad ke-19. Disebabkan laluan tersebut tidak diketahui oleh British ketika itu, ini membantu Mat Kilau pulang tanpa dikesan mereka.

RUJUKAN

Mohamad, K. A. (2021, 1 Mei). Jalan Penarikan: Terusan Suez Versi Purba Tamadun Melayu.

Mastika. (2021, 22 November). Jalan Penarikan @ Londar Siam – Laluan darat tertua, dari zaman Hang Tuah sehingga Mat Kilau.


Sejarah Permaidani Terbang

Permaidani ajaib adalah satu bentuk pengangkutan yang dapat ditemui terutamanya dalam hikayat-hikayat masyarakat timur.

Permaidani-permaidani ini juga terkenal sebagai permaidani terbang lantaran ianya mengangkut individu yang menaikinya dari suatu tempat ke suatu tempat dengan membelah udara.

Walaupun permaidani ajaib lazim dikaitkan dengan kisah yang terkandung di dalam hikayat Seribu Satu Malam (Thousand and One Nights), hakikatnya permaidani ajaib juga pernah disebutkan di dalam tulisan pelbagai tamadun.

SEBUTAN TENTANG PERMAIDANI TERBANG

Apa yang menarik, berbeza dengan pandangan umum, permaidani ajaib bukanlah ciri utama yang terdapat di dalam hikayat Seribu Satu Malam.

Sebagai contoh, di dalam manuskrip Galland, iaitu manuskrip tertua yang memuatkan 282 buah kisah terawal (dari keseluruhan 1001 kisah), langsung tidak ada sebutan berkenaan permaidani ajaib.

Dalam versi asal ‘Aladdin dan Lampu Ajaib’, babak penculikan Puteri Badroulbadour dan pasangannya pada malam pernikahan mereka berdua tidak berlaku di atas sebuah permaidani ajaib. Akan tetapi, babak ini melibatkan katil pernikahan mereka, yang diterbangkan oleh jin.

Lebih daripada itu, permaidani ajaib sebenarnya muncul buat kali pertama dalam hikayat ini menerusi versi-versinya yang lebih moden, terutama sekali versi Aladdin yang dikeluarkan oleh Walt Disney pada tahun 1992.

Walau bagaimanapun, sejarah permaidani ajaib ini boleh dijejak kembali pada zaman yang jauh lebih awal. Figura sejarah terawal yang dikaitkan dengan permaidani ajaib adalah Raja Sulaiman dari Israel, di mana hal ini dapat ditemukan di dalam dua buah versi penceritaan Israiliyyat.

Salah sebuah versi ini dipercayai ditulis oleh seorang ilmuwan Yahudi kurun ke-13 Masehi yang bernama Isaac Ben Sherira. Kisah ini kononnya dihimpunkan daripada dua buah karya purba yang telah hilang sejak sekian lama.

VERSI PENCERITAAN SHERIRA

Dalam versi penceritaan yang dikeluarkan oleh Ben Sherira, Ratu Saba’ mempunyai seorang ahli alkemis diraja yang berupaya membuatkan sebuah permaidani kecil berwarna perang terbang di udara. Beberapa tahun kemudian, ahli alkemis tersebut menyempurnakan kemahirannya.

Tatkala hal tersebut diketahui oleh Ratu Saba’, beliau memerintahkan agar sebuah permaidani ajaib dihasilkan dan dihadiahkan kepada Raja Sulaiman sebagai token cintanya.

Permaidani tersebut dikatakan diperbuat daripada sutera hijau yang disulami emas dan perak serta ditatahkan dengan batu-batu berharga. Lebih daripada itu, permaidani ini dipercayai sangat besar hinggakan rombongan raja yang ramai boleh berdiri di atasnya.

Ketika hadiah permaidani ajaib ini tiba di istananya, Raja Sulaiman dihikayatkan kononnya sedang sibuk dengan kerja-kerja pembinaan Kuil Jerusalem. Kesibukan tersebut menghalangnya menerima hadiah tersebut, yang langsung sahaja diserahkan kepada salah seorang pegawai istananya.

Tatkala berita tentang sikap Raja Sulaiman yang dingin ketika menerima hadiah tersebut sampai ke pengetahuan Ratu Saba’, beliau patah hati dan memutuskan untuk tidak lagi mempedulikan tentang permaidani-permaidani ajaib.

Tanpa naungan diraja, ahli alkemis dan artisan-artisannya tidak lagi dapat menghasilkan permaidani-permaidani terbang sekaligus mengakibatkan ilmu penghasilannya hilang buat selama-lamanya.

Sebagai lanjutan cerita, artisan-artisan yang pernah terlibat dalam penghasilan permaidani ajaib tersebut dipercayai membawa diri dan menetap di Mesopotamia.

Dalam versi penceritaan yang lain, dikisahkan bahawa kononnya Raja Sulaiman menerima permaidani ajaib itu daripada tuhan sendiri dan ia mampu memikul seramai 40 000 orang. Semenjak memiliki permaidani ajaib tersebut, rasa bangga diri raja semakin bertambah.

Lantaran itu, tuhan pun menghukumnya dengan menggoncangkan permaidani ajaib itu ketika ia sedang terbang sekaligus mengakibatkan 40 000 orang pengiring raja terjatuh dan terbvnuh.

Selain menjadi alat pengangkutan, permaidani ajaib juga digambarkan sebagai sejenis senjata yang digunakan dalam pertempvran. Salah sebuah kisah yang memerihalkan gambaran sebegini melibatkan seorang raja Parthia yang memerintah pada lewat kurun ke-2 Sebelum Masehi, iaitu Phraates II.

Pada tahun 130SM, Phraates berp3rang dengan Antiochus VII, pemerintah Empayar Seleucid. Dalam kisah tersebut, Phraates dihikayatkan terbang dari Pergunungan Zagros dengan menaiki sebuah permaidani atau sehelai kain untuk mendepani mvsuh-mvsuhnya, yang beliau t3waskan dengan api dan kilat.

Sekembalinya beliau dari medan per4ng, Phraates diraikan dengan gilang-gemilang sambil terbang di atas rakyat jelatanya dengan menaiki permaidani ajaib.

Dalam sebuah kisah lain, dihikayatkan bahawa pemerintah Sassanid kurun ke-3M, iaitu Shapur turut memiliki permaidani ajaib. Dengan permaidani ajaib itu, beliau memecah masuk ke kem tentera Rom pada suatu malam dan mengejutkan Maharaja Valeria yang sedang tidur, sebelum mencvliknya sebagai tawanan p3rang.

TERJEMAHAN:
Wu Mingren. (11 Jun 2016). The History of the Magical Flying Carpets. Ancient Origins.
https://www.ancient-origins.net/myths-legends/history-magical-flying-carpets-006064